Diari Oficial de la Generalitat Valenciana


Sumari del DOGV 9323, del 22-04-2022 (2022/3407)

LLEI 1/2022, de 13 d'abril, de la Generalitat, de Transparència i Bon Govern de la Comunitat Valenciana
-------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2022/04/13/1**

### Versions

 10/12/2024 - Actualitat  26/08/2024 - 09/12/2024  11/07/2024 - 25/08/2024  01/01/2023 - 10/07/2024  Text inicial: 12/05/2022 - 31/12/2022 

### Dades del document

Número de DOGV
:   9323

Data del DOGV
:   22-04-2022

Secció del DOGV
:   I. DISPOSICIONS GENERALS

Número del document
:   2022/3407


Data del document
:   13-04-2022

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * accés a la informació
    * legislació
    * difusió de la informació
    * relació administració-administrat
    * transparència administrativa

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

L'entrada en vigor d'esta llei es produirà d'acord amb les regles següents: 1. El capítol II del títol I, relatiu a la publicitat activa, entrarà en vigor al cap de dotze mesos des que es publique en el Diari Oficial de la Generalitat Valenciana. 2. Els articles 39 i 49 entraran en vigor en el moment en què finalitze el període de mandat de les persones integrants del Consell de Transparència, Accés a la Informació Pública i Bon Govern i es nomenen els membres del Consell Valencià de Transparència. 3. La resta de l'articulat entrarà en vigor al cap de vint dies de la publicació en el Diari Oficial de la Generalitat Valenciana. (Disposició final tercera de la Llei)

*Versió vigent: 10.12.2024*

*Llei 1/2022, de 13 d'abril, de la Generalitat, de Transparència i Bon Govern de la Comunitat Valenciana*

Sia notori i manifest a tots els ciutadans i totes les ciutadanes que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:

**ÍNDEX**

**PREÀMBUL**

**TÍTOL PRELIMINAR. DISPOSICIONS GENERALS**

**TÍTOL I. TRANSPARÈNCIA DE L’ACTIVITAT PÚBLICA**

**CAPÍTOL I. Disposicions generals**

**CAPÍTOL II. Publicitat activa**

> **Secció primera. Normes generals**

> **Secció segona. Informació subjecta a publicitat**

**CAPÍTOL III. Dret d’accés a la informació pública**

> **Secció primera. Normes generals**

> **Secció segona. Procediment per a l’exercici del dret d’accés a la informació pública**

**CAPÍTOL IV. Règim d’impugnacions**

**CAPÍTOL V. Dades obertes i reutilització de la informació**

**CAPÍTOL VI. Planificació i organització administrativa de la Generalitat en matèria de transparència**

**TÍTOL II. CONSELL VALENCIÀ DE TRANSPARÈNCIA**

**TÍTOL III. BON GOVERN I INTEGRITAT PÚBLICA**

**TÍTOL IV. PLANIFICACIÓ I AVALUACIÓ**

**CAPÍTOL I. Rendició de comptes de l’acció de govern**

**CAPÍTOL II. Qualitat normativa**

**CAPÍTOL III. Planificació i avaluació de les polítiques i els serveis**

**TÍTOL V. RÈGIM SANCIONADOR**

**DISPOSICIONS ADDICIONALS**

**DISPOSICIONS TRANSITÒRIES**

**DISPOSICIÓ DEROGATÒRIA**

**DISPOSICIONS FINALS**

PREÀMBUL**1**

I

Els canvis que ha viscut la societat com a conseqüència de la revolució digital i tecnològica, junt amb les demandes d'una ciutadania més activa en relació amb el funcionament de l'administració i els serveis públics, han generat una conscienciació creixent sobre la importància de l'espai públic i han transformat la manera de pensar i concebre la democràcia. Ara, els ciutadans i ciutadanes es relacionen entre ells i amb les administracions públiques compartint dades, opinions i perspectives en temps real i col·laborant uns amb altres d'una manera que era impensable només fa uns pocs anys.

L'administració pública ja no té l'exclusivitat del tractament dels assumptes públics. Hi ha ara altres agents que demanen prendre part en el disseny de les polítiques públiques i en la seua gestió i avaluació, que volen aportar els seus punts de vista i els seus coneixements a les actuacions dels poders públics que poden afectar-los, que reclamen que es tinguen en compte les seues necessitats i preferències. Unes demandes que ja no giren només al voltant del resultat dels serveis públics sinó que incideixen també en la manera com s'exerceix el poder i com els governs es relacionen amb la ciutadania, en el que es considera com l'exercici del bon govern. Això porta les institucions públiques a adaptar el seu funcionament per a donar cabuda a aquestes demandes, en un canvi de cultura cap a una major permeabilitat respecte als ciutadans i ciutadanes i un reforçament de l'ètica pública. Per això, enfortir la qualitat democràtica i institucional s'ha convertit en un repte per als governs d'arreu del món, que incorporen els nous paradigmes vinculats a la governança democràtica i nous valors per a generar confiança i millorar la percepció de la ciutadania sobre la cosa pública, alhora que es reforça el sentit de comunitat cívica.

La concepció d'un govern obert que conversa de manera permanent amb la ciutadania, tot promovent i facilitant la seua col·laboració, va ser formulada, al començament del nou mil·lenni, per l'Organització per a la Cooperació i el Desenvolupament Econòmic (OCDE), i organitzacions internacionals com aquesta o com l'Aliança per al Govern Obert han tingut un paper rellevant en el seu impuls i desenvolupament. En aquest sentit, cal destacar la Recomanació del Consell de l'OCDE sobre govern obert de 2017, que defineix el govern obert com una cultura de governança que promou els principis de transparència, integritat, rendició de comptes i participació de les parts interessades en suport de la democràcia i el creixement inclusiu.

Ja no es tracta només de gestionar millor els serveis públics, sinó també de coproduir polítiques i generar valor públic a través de la col·laboració dinàmica i permanent amb altres actors, així com de reduir la distància entre les institucions i la ciutadania. El cabal d'informació i intel·ligència que les institucions públiques poden rebre d'altres agents impulsa canvis de primer ordre en la manera de governar i obri oportunitats a una millor gestió dels assumptes públics en el marc de la societat de la informació. En aquest sentit, aquest canvi de cultura ha d'anar paral·lel al desenvolupament d'una administració més moderna i eficient en l'organització, en el funcionament i en els processos. Una administració que estiga orientada a la ciutadania i afavorisca la innovació i que, mitjançant la planificació estratègica i l'avaluació, garantisca la millora contínua dels serveis públics i de les polítiques alhora que ret comptes davant la ciutadania de manera permanent. D'aquesta manera, la cultura de la planificació i l'avaluació dona sentit a la concepció de la transparència com a veritable eina de rendició de comptes, i, junt amb la millora de l'ètica pública, constitueixen bases d'un bon govern encaminat a enfortir els vincles de complicitat i confiança.

La Generalitat va iniciar aquest canvi en la concepció del que han ser el govern i l'administració de la Generalitat amb la reforma de l'Estatut d'autonomia de l'any 2006. Amb la redacció actual de l'article 9 es va donar un pas important en reconèixer el dret de la ciutadania a gaudir d'uns serveis públics de qualitat i incorporar el mandat a les Corts Valencianes de regular el dret a una bona administració i l'accés als documents de les institucions i les administracions públiques.

Aquest canvi ha impulsat l'elaboració d'un cos normatiu específic per a donar cobertura jurídica als pilars en què se sustenta el bon govern, i que s'ha traduït en una sèrie de normes que regulen la transparència de l'activitat pública, els principis del bon govern, la integritat i els conflictes d'interessos dels càrrecs públics o la transparència en l'activitat dels grups d'interès. Totes aquestes normes han anat definint un model més avançat, íntegre i transparent d'administració pública. Tanmateix, amb aquesta llei es pretén articular, en una visió més completa i integradora, els aspectes fonamentals que defineixen una bona administració. Una visió que tinga en compte conjuntament l'obligació de les administracions públiques de ser transparents i obrir les seues dades, el dret de la ciutadania a accedir a la informació pública, la infraestructura ètica que ha de sustentar el bon govern o la institucionalització de la rendició de comptes de l'acció de govern mitjançant l'impuls de la cultura de la planificació i l'avaluació del funcionament de l'administració. Dins d'aquesta concepció, s'estableix un marc general i de referència per tal de promoure la integritat en el funcionament de les institucions públiques valencianes, amb la regulació d'unes eines de control del poder i d'ètica pública que han de servir per a prevenir males pràctiques i per a preservar la reputació social de les institucions públiques.

Es tracta d'un canvi de cultura en la manera en què les institucions es relacionen amb la ciutadania, i que es fonamenta en una major proximitat i un reforçament dels valors públics. Aquest repte no només interpel·la les organitzacions públiques. Perquè la transparència siga una veritable eina de control democràtic i d'empoderament ciutadà, i perquè es puguen aprofitar les potencialitats que ofereix la informació pública, cal que la cultura de la transparència estiga també present en la societat. És per això que les institucions públiques no han de limitar-se a publicar la informació que preveuen les normes, sinó que han d'interioritzar aquest canvi de cultura i dur a terme mesures actives per a promoure-la en la resta d'actors socials i per a estimular en la ciutadania el coneixement i l'exercici dels seus drets.

II

Els fonaments en què se sustenta aquesta llei se situen en el nucli del nostre sistema democràtic. La Constitució espanyola fa ja referència en l'article 105.b a l'accés de la ciutadania als arxius i als registres administratius, i sobre aquesta previsió es desenvolupa el dret d'accés a la informació pública reconegut posteriorment amb un abast general per les lleis. Ara bé, la transparència, gràcies a les normes jurídiques aprovades els últims anys i als instruments institucionals, es va configurant qualitativament no només com un instrument d'avanç democràtic sinó també com un dret fonamental en el vessant del dret d'accés a la informació pública. En aquest sentit, el desenvolupament conceptual i doctrinal de l'accés a la informació pública en l'àmbit internacional i la seua importància creixent en les societats democràtiques el vinculen al dret a rebre informació veraç que reconeix l'article 20 de la Constitució i, fins i tot, al dret a participar en els assumptes públics de l'article 23. En el marc i el contingut de l'Estatut d'autonomia de la Comunitat Valenciana trobem, també, les possibilitats d'aprofundiment democràtic obertes pel desenvolupament de noves eines tecnològiques en el marc d'una cultura del coneixement al servei de la millora de l'actuació de les administracions públiques i de l'exercici dels drets i de la participació de la ciutadania.

Així mateix, els acords internacionals subscrits per Espanya reconeixen també aquests drets. Particularment, la llibertat de rebre o de comunicar informacions o idees està reconeguda en l'article 10 del Conveni europeu de drets humans, i els articles 21.1 de la Declaració universal dels drets humans i 25.a del Pacte internacional de drets civils i polítics emparen el dret de participació ciutadana, al qual se vincula la noció de la transparència i el govern obert. De manera més concreta, un important avanç va ser el Conveni del Consell d'Europa sobre accés als documents públics de 2009, signat per Espanya i en procés de ratificació, en tractar-se del primer instrument jurídic internacional vinculant que implica el reconeixement i la garantia del dret general d'accés als documents públics.

D'altra banda, l'article 1 del Tractat de la Unió Europea aposta, dins el procés de creació d'una unió cada vegada més estreta entre els pobles d'Europa, pel fet que les decisions es prenguen de la manera més oberta i propera a la ciutadania que siga possible. Aquesta obertura, que garanteix una major participació ciutadana i una major eficàcia i responsabilitat de l'administració pública, contribueix a enfortir els principis de la democràcia i el respecte als drets fonamentals enunciats en la Carta dels drets fonamentals de la Unió Europea i reconeguts en l'article 6 del Tractat de la Unió Europea.

Així mateix, l'article 15 del Tractat de Funcionament de la Unió Europea consagra el dret de tots els ciutadans i ciutadanes de la Unió, i també de tota persona física o jurídica que residisca o tinga el domicili social en un estat membre, a accedir als documents del Parlament Europeu, del Consell i de la Comissió, amb determinades condicions. En aquest sentit, el Reglament (CE) número 1049/2001, del Parlament Europeu i del Consell, de 30 de maig de 2001, relatiu a l'accés del públic als documents del Parlament Europeu, del Consell i de la Comissió, ha establit un marc jurídic comú per a l'accés als documents de les tres institucions, i ha fixat també l'extensió, els límits i les modalitats de l'exercici d'aquest dret d'accés.

Juntament amb això, s'han adoptat directives d'abast sectorial en les matèries de medi ambient i de reutilització de la informació pública, les quals es van traslladar a l'ordenament jurídic espanyol mitjançant la Llei 27/2006, de 18 de juliol, per la qual es regulen els drets d'accés a la informació, de participació pública i d'accés a la justícia en matèria de medi ambient, i la Llei 37/2007, de 16 de novembre, sobre reutilització de la informació del sector públic.

En relació amb aquest últim aspecte, cal destacar l'actualització normativa efectuada per la Directiva (UE) 2019/1024 del Parlament Europeu i del Consell, de 20 de juny de 2019, relativa a les dades obertes i la reutilització de la informació del sector públic. Aquest instrument nou incideix en la conveniència de l'obertura de dades del sector públic atès que l'explotació i el tractament intel·ligent de les dades públiques per a la creació de nous productes i serveis en benefici de la ciutadania aporten un valor afegit i contribueixen al desenvolupament econòmic i social, i aposta per a això pel principi de dades obertes des del disseny i per defecte. En la mateixa línia va l'Estratègia europea de dades, amb la qual es pretén establir un marc per a la governança de dades i traure'n el màxim potencial per a afavorir la innovació i el creixement econòmic.

Dins l'ordenament jurídic espanyol no s'estableix un règim general per a l'accés a la informació fins a la Llei 19/2013, de 9 de desembre, de transparència, accés a la informació pública i bon govern, que té caràcter bàsic i que sí que suposa un salt qualitatiu en preveure mecanismes i instruments per a garantir aquest dret. Junt amb aquesta llei, també suposen una fita important la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic. Aquestes lleis, a més de reforçar les obligacions de participació ciutadana i l'avaluació de la producció normativa, adeqüen el funcionament de les administracions públiques a l'administració electrònica, la interoperabilitat i la transparència, en un canvi de paradigma que suposa un repte per a totes les administracions públiques.

Dins del marc jurídic autonòmic, sobre la base del dret reconegut estatutàriament a una bona administració i accedir als documents públics, la Llei 2/2015, de 2 d'abril, de transparència, bon govern i participació ciutadana (d'ara en avant, Llei 2/2015, de 2 d'abril), ha servit perquè la Comunitat Valenciana es dote d'instruments tècnics, jurídics i administratius per a satisfer el dret de la ciutadania a la informació pública, de manera que s'ha adaptat la normativa bàsica i s'ha establit un marc més avançat en les matèries de transparència i bon govern.

A la Llei 2/2015, de 2 d'abril, han seguit unes altres lleis que incideixen en la transparència i el bon govern, com són la Llei 5/2016, de 6 de maig, de comptes oberts per a la Generalitat Valenciana; la Llei 8/2016, de 28 d'octubre, d'incompatibilitats i conflictes d'interessos de persones amb càrrecs públics no electes, o la Llei 25/2018, de 10 de desembre, reguladora de l'activitat dels grups d'interès de la Comunitat Valenciana. Altres normes també han incidit en la construcció d'un sistema d'integritat en les institucions valencianes amb mecanismes de prevenció i control, com són la Llei 11/2016, de 28 de novembre, de la Generalitat, de l'Agència de Prevenció i Lluita contra el Frau i la Corrupció de la Comunitat Valenciana, o la Llei 22/2018, de 6 de novembre, de la Generalitat, d'inspecció general de serveis i del sistema d'alertes per a la prevenció de males pràctiques en l'administració de la Generalitat i el seu sector públic instrumental. Així mateix, des de l'aprovació de la Llei 2/2015, de 2 d'abril, s'han aprovat també diversos decrets en les matèries de transparència, bon govern i millora de la qualitat dels serveis públics que despleguen aquest cos legislatiu i incideixen a garantir el dret a una bona administració en l'àmbit de la Generalitat.

Aquesta llei modifica i desenvolupa un gran nombre de les prescripcions regulades en la Llei 2/2015, de 2 d'abril, que ara deroga en el que és relatiu a la transparència i el bon govern, i introdueix una nova regulació d'altres matèries que no hi estaven previstes. Des que es va aprovar la Llei 2/2015, de 2 d'abril, s'ha desplegat reglamentàriament, s'ha aplicat a diversos àmbits i subjectes prevists i s'ha pogut comprovar que l'evolució conceptual i jurídica de les matèries que regula ha consolidat els drets i les obligacions que reconeix, però també n'ha desvirtuat, en alguns aspectes, l'efectivitat. Per tal d'aconseguir una major seguretat jurídica, continuaran en vigor, en tot el que no s'opose a la nova llei, els decrets de desplegament de la Llei 2/2015, de 2 d'abril, sense perjudici que el Consell realitze, si escau, les modificacions normatives que siguen necessàries per a adaptar el contingut d'aquests decrets al que estableix aquesta llei. Aquesta llei nova s'ha de considerar com una evolució natural en la tendència que la Generalitat ha seguit en la seua política pública de millorar les eines que fan possible avançar en un govern obert que pretén dialogar permanentment amb la ciutadania, i promoure i facilitar la seua col·laboració.

III

La Generalitat adopta aquesta llei en virtut de les competències i la potestat d'autoorganització que li reconeix l'article 49.1.1 de l'Estatut d'autonomia de la Comunitat Valenciana.

IV

Aquesta llei s'estructura en un títol preliminar i cinc de cardinals, i es complementa amb diverses disposicions.

El títol preliminar inclou els aspectes transversals de la llei, com són l'objecte, els principis generals i l'àmbit subjectiu d'aplicació, a més de recollir els subjectes obligats de naturalesa privada i la obligació de subministrar informació. Així mateix, s'inclou també la definició de les persones que es consideren alts càrrecs a l'efecte del que estableix aquesta llei. Cal assenyalar que, atès que aquesta llei regula una àmplia gamma de matèries i afecta subjectes diferents, al llarg de la llei es particularitza en cada cas quina aplicació té per a cada un dels subjectes afectats, en funció de les seues característiques i obligacions.

El títol I regula la transparència de l'activitat pública, i estableix el marc jurídic per a garantir el dret d'accés a la informació pública de la ciutadania i el compliment del principi de transparència en l'actuació i el funcionament de les administracions públiques valencianes. En aquest sentit, es concep la transparència des d'una doble perspectiva. D'una banda, la publicitat activa, que implica l'obligació de l'administració de difondre, a través de portals web, constantment i de manera veraç, tota la informació pública de rellevància sense necessitat que ningú ho sol·licite. D'altra banda, el dret d'accés a la informació pública, que suposa el dret de la ciutadania a accedir a la informació pública que sol·licite sense més limitacions que les que estableixen les lleis, que s'han d'interpretar sempre de manera restrictiva. A més, incideix en la necessitat de l'obertura efectiva de les dades que produeix l'administració en la seua activitat per a afavorir la generació de valor per a la societat a través de la reutilització d'aquestes dades. Aquest títol s'estructura en sis capítols: disposicions generals, publicitat activa, dret d'accés a la informació pública, règim d'impugnacions, dades obertes i reutilització de la informació pública, i planificació i organització administrativa de la Generalitat en matèria de transparència.

En el capítol I es regulen les disposicions generals que han de guiar l'actuació de tots els subjectes obligats per aquesta llei i que són transversals a tot el contingut del títol, com són els principis de la transparència de l'activitat pública, l'adaptació dels sistemes de gestió documental o els criteris per a garantir la protecció de dades personals per defecte.

En el capítol II es regulen les obligacions de publicitat activa i la informació que han de publicar els subjectes obligats. Aquest capítol inclou dues seccions. La primera es refereix a les normes generals aplicables a la publicitat activa, i inclou l'abast de les obligacions, els criteris generals de publicació, la regulació del portal de transparència on es publicarà la informació i el control del compliment de les obligacions de publicitat activa, que durà a terme el Consell Valencià de Transparència. La secció segona inclou la informació que, com a mínim, ha de ser objecte de publicitat activa, classificada en tretze blocs: informació institucional, organitzativa i de planificació; informació sobre alts càrrecs i assimilats; informació de rellevància jurídica; informació pressupostària, financera i comptable; informació sobre endeutament; informació sobre patrimoni; informació sobre contractació pública; informació relativa a convenis de col·laboració, encàrrecs de gestió, encàrrecs d'execució a mitjans propis i acció concertada; informació sobre publicitat i promoció institucional; informació sobre subvencions; informació relativa a ordenació del territori, urbanisme i medi ambient; informació sobre estudis, estadístiques i cartografia, i informació sol·licitada per la ciutadania.

Quant a l'àmbit subjectiu, s'ha organitzat de manera que les obligacions de publicitat activa s'estructuren en l'articulat segons els subjectes obligats, per nivells de menys a més obligacions, tenint en compte, a més, que les entitats adaptaran aquestes obligacions a les seues particularitats organitzatives. Es tracta, en tot cas, d'obligacions mínimes i generals, sense perjudici de disposicions específiques que prevegen un règim més ampli en matèria de publicitat i de fomentar la publicació de qualsevol altra informació pública que es considere d'interès. Cal apuntar, així mateix, que les obligacions de publicitat activa aplicables als governs locals són les que estableix la normativa bàsica, sense perjudici que aquests les puguen ampliar mitjançant les normes i ordenances que aproven en virtut de la seua autonomia local. Els municipis poden complir les seues obligacions directament o, si no poden per raons de capacitat o eficàcia, ho poden fer de manera associada o en col·laboració amb altres administracions. En qualsevol cas, dins les mesures generals d'aplicació de la llei s'estableix de manera expressa l'assistència tècnica de les diputacions i la col·laboració entre aquestes, l'administració de la Generalitat i la Federació Valenciana de Municipis i Províncies per a facilitar que els municipis complisquen les seues obligacions de transparència, amb un programa específic de suport a les entitats locals.

El capítol III es dedica a la regulació del dret d'accés a la informació pública, a partir del marc establit en la legislació bàsica, i inclou també dues seccions. En la primera secció s'estableixen les normes generals, amb el reconeixement del dret d'accés a la informació pública i la delimitació respecte d'altres drets o procediments, els límits al dret d'accés i l'accés parcial a la informació. La secció segona es refereix al procediment per a l'exercici d'aquest dret, i s'hi regula la sol·licitud, que preferentment ha de ser electrònica, així com les causes d'inadmissió, les normes de tramitació, la resolució i la competència per a resoldre. Dins d'aquesta secció també es precisa que en aquest procediment especial s'han d'ometre les exigències i els requisits que puguen obstruir o impedir el dret d'accés, especialment en relació amb la identificació i la signatura, i s'ha procurat garantir que els possibles límits o restriccions s'interpreten sempre de la manera més favorable a l'accés a la informació, d'acord amb el principi de transparència màxima. Així mateix, s'han reforçat les obligacions d'assistència i col·laboració de l'administració davant la ciutadania per a afavorir l'exercici del dret d'accés.

El capítol IV inclou el règim jurídic de les reclamacions contra les resolucions de les sol·licituds d'accés a la informació que, amb caràcter potestatiu, es poden interposar davant el Consell Valencià de Transparència, com a autoritat de garantia en la matèria. Com a novetat important, a més del procediment ordinari de reclamació, s'introdueix la possibilitat d'articular la impugnació de les resolucions de sol·licituds d'accés a la informació mitjançant un procediment de mediació, que finalitza amb un acord en el marc del Consell Valencià de Transparència. Ja siga per una reclamació o després d'un procediment de mediació, les resolucions del Consell Valencià de Transparència tenen força executiva. La regulació d'un nou procediment de mediació respon al que disposa la disposició addicional segona de la Llei 24/2018, de 5 de desembre, de la Generalitat, de mediació de la Comunitat Valenciana, que estableix que la Generalitat impulsarà la incorporació de processos de mediació en els procediments administratius com a forma de terminació convencional.

El capítol V fa referència a la possibilitat de reutilització de la informació pública a partir del que es coneix com a open data o dades obertes; és a dir, la publicació de conjunts de dades en format estàndard i obert de manera que la ciutadania, les empreses i les institucions acadèmiques puguen reutilitzar-les per a la creació de nous productes o serveis. En el context de la transformació digital, les dades de les administracions públiques, posades al servei de la ciutadania, són una font de valor que ofereix múltiples oportunitats per a la innovació social, l'activitat econòmica i la generació de jaciments d'ocupació i, en definitiva, poden generar beneficis per a la societat, el medi ambient i l'economia.

Per això, i seguint els principis de la Directiva (UE) 2019/1024, en aquest capítol es preveu que les entitats subjectes a la llei promoguen les accions necessàries per a l'obertura i reutilització de les dades públiques, i que ho facen seguint el principi d'obertura de dades des del disseny i per defecte, aspecte que cal tenir en compte en el disseny dels sistemes de gestió documental. En aquest sentit, s'estableix que la informació que publique o facilite l'administració ha de ser reutilitzable, es promou la creació de catàlegs d'informació pública reutilitzable i es regula el portal de dades obertes com a punt d'accés al catàleg d'informació reutilitzable de l'administració de la Generalitat i el seu sector públic. A més, es preveuen mesures de col·laboració per a la interoperabilitat i la federació de dades, l'elaboració d'una estratègia valenciana de dades obertes que incloga la planificació en aquesta matèria i la creació d'un consell assessor de reutilització. Dins d'aquest capítol també es preveu, respecte de la informació producte de la investigació científica i tècnica, l'adopció de polítiques d'accés obert en la investigació finançada majoritàriament amb fons públics d'acord amb els principis FAIR, així com la creació en l'àmbit de l'administració de la Generalitat i del seu sector públic d'un repositori institucional per a promoure i difondre el coneixement obert.

Finalment, el capítol VI regula la planificació i l'organització administratives en matèria de transparència de l'administració de la Generalitat i el seu sector públic instrumental, en què s'estableixen estructures i instruments necessaris per a l'execució de la llei i per al desenvolupament transversal de les polítiques públiques de transparència en l'àmbit de l'administració autonòmica.

El títol II es dedica al Consell Valencià de Transparència, que es defineix com l'autoritat de garantia en matèria de transparència a la Comunitat Valenciana i que substitueix el Consell de Transparència, Accés a la Informació Pública i Bon Govern. Amb aquesta llei es reforça la seua independència en assegurar la seua capacitat per disposar dels recursos i els mitjans personals, tècnics i materials necessaris, i se li atorga la competència per a elaborar el seu reglament d'organització i funcionament, per a aprovar directrius i instruccions sobre la seua oficina tècnica i per a efectuar la proposta del seu pressupost. També es modifica el nombre de persones que l'integren, que passa dels cinc anteriors a només tres, i es canvia també el règim de dedicació que se'ls exigeix, que ara passa a ser exclusiva. Amb això es pretén garantir la continuïtat i el bon funcionament del Consell Valencià de Transparència en l'exercici de les seues diverses funcions.

Per tant, dota el Consell Valencià de Transparència d'una configuració nova, més acord amb el que reclama la naturalesa pròpia d'un òrgan de garantia, amb una estructura senzilla i amb un perfil que permet una major operativitat. Tot això en la línia que caracteritza, cada vegada més, altres òrgans d'aquest tipus al nostre entorn, i que pretén la seua consolidació com a autèntica autoritat independent de garantia de la transparència a la Comunitat Valenciana.

El títol III es dedica al bon govern i la integritat pública. En aquest títol s'estableixen, en primer lloc, els principis d'actuació que han de seguir les persones que ocupen alts càrrecs i càrrecs directius de les entitats subjectes a la llei, i es fa un èmfasi especial en l'assumpció i l'exercici del principi de rendició de comptes pel Consell i per les corporacions locals, així com pels seus membres.

A més, es promou la construcció de marcs d'integritat a través de l'elaboració de codis ètics i de conducta per a les entitats incloses en l'àmbit subjectiu, amb un contingut mínim que estableix la llei, i la inclusió dels seus principis i normes en els plecs de clàusules contractuals i en les bases de convocatòria de subvencions o d'ajudes, a més del foment dels plans de prevenció de riscos per a la integritat. Per la seua banda, en l'administració de la Generalitat es preveu que el Consell impulse el disseny i la implantació d'un sistema d'integritat institucional com a marc per a la gestió de la integritat i la millora de la cultura ètica de l'organització, amb una sèrie d'eines i elements mínims i tenint en compte la identificació dels riscos més rellevants per a la integritat pública i els canals d'alerta i denúncia.

En el disseny i la posada en funcionament d'aquests instruments i marcs d'integritat ha de tenir un paper rellevant d'assessorament i col·laboració l'Agència de Prevenció i Lluita contra la Corrupció de la Comunitat Valenciana.

El títol IV regula la planificació i l'avaluació en l'àmbit de l'administració autonòmica, i inclou tres capítols relatius a la rendició de comptes de l'acció de govern, la qualitat normativa i la planificació i avaluació de les polítiques públiques i els serveis. El primer es dedica a la rendició de comptes de l'acció de govern mitjançant el Pla de govern que ha d'elaborar i aprovar el Consell durant els primers sis mesos del seu mandat. Aquesta eina de planificació estratègica, que permetrà projectar l'acció del govern en el temps i concretar en objectius identificables el compromís amb la ciutadania, s'ha d'avaluar semestralment i s'han de publicar en el portal de transparència els documents del seu seguiment. En el segon capítol es regulen els elements fonamentals per a garantir els principis de bona regulació i la millora normativa en l'àmbit de l'administració de la Generalitat, de manera que s'asseguren la planificació i l'avaluació per a propiciar una major eficàcia de les normes. Finalment, el tercer capítol fa referència a la incorporació de la cultura de la planificació i l'avaluació dins el funcionament ordinari de l'administració, amb la regulació de l'avaluació dels plans i programes. D'aquesta manera, s'estableixen instruments que, sense substituir els processos de decisió política, ajudaran a reconèixer les conseqüències de les accions del poder polític, a facilitar la deliberació i la participació ciutadana i, en definitiva, a millorar les polítiques públiques i el funcionament de l'administració.

El títol V inclou el règim sancionador, necessari per a assegurar el compliment de les obligacions que estableix la llei i garantir el dret de la ciutadania a accedir a la informació pública. Aquest règim sancionador, d'una certa complexitat tenint en compte la diversitat i l'heterogeneïtat de subjectes a què s'aplica, s'emmarca fonamentalment en l'àmbit de la transparència en les diverses modalitats. Dins del règim sancionador, en aquesta llei es concreten alguns aspectes que quedaven relativament indeterminats i es defineix de manera clara la competència sancionadora en cada cas. Juntament amb això, s'estableix la competència per a l'aplicació en l'àmbit autonòmic del règim sancionador previst per als alts càrrecs per la legislació bàsica en matèria de bon govern. També es regulen aspectes relatius al procediment, en què es reforça el paper del Consell Valencià de Transparència.

Finalment, la llei inclou una sèrie de disposicions que complementen el text substantiu i que recullen aspectes complementaris, transitoris i derogacions.

Així, s'inclouen vuit disposicions addicionals, que són necessàries per a l'aplicació correcta i eficaç de la llei en els àmbits de les entitats obligades, per a la posada en marxa dels instruments que la llei estableix i per a regular l'avaluació del compliment de les obligacions de transparència per part de l'autoritat de garantia. Així mateix, es garanteix que l'aplicació dels règims específics d'accés a la informació pública ha de tenir com a mínim els mecanismes de garantia que estableix aquesta llei.

També s'inclouen tres disposicions transitòries que estableixen el règim transitori pel que fa al personal i als mitjans del Consell de Transparència, Accés a la Informació Pública i Bon Govern, tenint en compte el canvi de naturalesa i de règim jurídic que introdueix aquesta llei. A més, es regula el règim transitori relatiu a la legislació aplicable en matèria de publicitat activa i a l'aplicació de les disposicions relatives al Pla de govern.

Una disposició derogatòria recull la derogació parcial de la Llei 2/2015, i la clàusula general de derogació de les disposicions de rang igual o inferior que s'oposen al contingut d'aquesta llei.

A continuació, mitjançant tres disposicions finals, es modifica el títol de la Llei 2/2015, de 2 d'abril, per a adequar-lo al seu contingut d'acord amb la disposició derogatòria, es concreta el desplegament reglamentari corresponent i es manté la vigència dels decrets dictats en desplegament de la Llei 2/2015, de 2 d'abril, en tot el que no s'opose a la present llei. Finalment, s'estableix el règim d'entrada en vigor de la llei.

Atesa la complexitat d'aquesta llei, les diferents parts que aquesta determina i les obligacions que impliquen cada una d'aquestes, es concreten tres moments diferents d'entrada en vigor. El conjunt de la llei entra en vigor, d'acord amb la regla general, al cap de vint dies de la seua publicació en el Diari Oficial de la Generalitat Valenciana. L'entrada en vigor del capítol II del títol I, que inclou les obligacions de publicitat activa, es difereix als dotze mesos de la publicació oficial, període que resulta necessari per a l'adaptació tècnica i administrativa que requereix el seu compliment. Respecte a la nova funció de mediació atorgada al Consell Valencià de Transparència que regula l'article 39 d'aquesta llei, entra en vigor a partir del moment de constitució d'aquest òrgan. També es condiciona l'entrada en vigor de l'article 49, que disposa la composició i l'estatut personal del Consell Valencià de Transparència, al nomenament de les persones que l'integren.

TÍTOL PRELIMINAR

Disposicions generals

*Article 1. Objecte*

Aquesta llei té per objecte:

1. Regular i garantir la transparència de l'activitat pública en el seu doble vessant de publicitat activa i de dret d'accés a la informació pública, promoure la reutilització de la informació i regular el Consell Valencià de Transparència.

2. Establir els principis bàsics d'integritat i bon govern que han de complir les administracions públiques valencianes mitjançant l'adopció de codis ètics i de conducta i el desenvolupament de marcs d'integritat pública.

3. Impulsar i garantir la rendició de comptes en l'acció de govern i l'activitat administrativa a través de la planificació i l'avaluació de la normativa i de les polítiques públiques en l'àmbit de l'administració autonòmica.

4. Regular el règim de garanties i de responsabilitats per l'incompliment dels deures i obligacions que estableix aquesta llei.

*Article 2. Principis generals*

Sense perjudici de la resta d'obligacions legals, la interpretació i l'aplicació d'aquesta llei s'articulen entorn dels següents principis generals:

1. Transparència màxima: que garanteix una activitat pública que facilite l'accés als continguts informatius que genera o custodia l'administració pública i l'excepcionalitat de les restriccions, que han d'estar motivades en les raons estrictament taxades en la llei, després de considerar els interessos diferents que hi puguen concórrer.

2. Transparència des del disseny: garanteix que els requisits de transparència, obertura, reutilització i protecció de dades es tenen en compte des del moment en què es planifiquen, dissenyen o redissenyen sistemes, processos o procediments administratius, amb l'objectiu d'alinear el cicle de vida dels documents i altres recursos informatius amb la transparència.

3. Publicitat: principi en virtut del qual l'administració ha de proporcionar i difondre de forma constant, veraç i objectiva la informació relativa a la seua actuació i funcionament.

4. Comprensibilitat i claredat: s'ha de facilitar l'accés de la ciutadania a la informació pública de la manera més senzilla que siga possible, atesa la naturalesa de la informació, procurant que siga fàcilment comprensible. S'ha d'utilitzar un llenguatge clar i incloure la descripció i el context que siguen necessaris per a facilitar la comprensió i la interpretació de la informació.

5. Veracitat: la informació difosa ha de ser certa, exacta i objectiva, i ha de mantindre's actualitzada. A més, cal garantir que s'ha de verificar l'autenticitat, la fiabilitat, la integritat i la disponibilitat d'aquesta.

6. Reutilització de la informació: la informació s'ha de publicar i difondre en formats oberts que possibiliten i afavorisquen la seua reutilització, per a facilitar que la ciutadania puga aprofitar per a les seues activitats les dades i els documents publicats i crear valor afegit.

7. Accessibilitat tecnològica universal: la informació, els instruments i les eines que es fan servir en la seua difusió han de ser comprensibles, utilitzables i localitzables per totes les persones en condicions de seguretat.

8. No-discriminació: l'administració pública ha d'establir els mitjans necessaris per a posar a disposició de la ciutadania la informació pública a través del mitjà d'accés que aquesta trie.

9. Orientació a la ciutadania i continuïtat en el temps: l'activitat pública s'articula entorn de la ciutadania, com a eix i referència de la seua estratègia, i ha d'emmarcar-se en una perspectiva de continuïtat i sosteniment en el temps.

10. Govern obert: les administracions públiques han de promoure un marc de relació i diàleg permanents i bidireccionals amb la ciutadania que garantisca la transparència i la rendició de comptes de l'activitat pública i facilite la participació i col·laboració de la ciutadania en les polítiques públiques i la gestió.

11. Modernització i neutralitat tecnològica: s'ha de promoure l'ús de les tecnologies per a dissenyar processos més eficients i pròxims a la ciutadania, i aquest s'ha d'articular mitjançant l'adopció d'estàndards tecnològics oberts i neutrals.

12. Responsabilitat i rendició de comptes: els governs, les administracions públiques i els seus servidors han d'assumir la responsabilitat de les seues actuacions i decisions, i han de promoure la cultura de l'avaluació i l'exercici de la rendició de comptes en l'activitat pública.

13. Integritat: les persones al servei de l'administració, ocupen o no un càrrec públic, han de generar confiança i vetlar per la qualitat democràtica de les institucions públiques i la seua reputació davant la ciutadania. L'exercici de les seues funcions s'ha de caracteritzar per la imparcialitat, l'objectivitat, l'honestedat, el respecte al marc jurídic i l'observança d'un comportament ètic absent d'arbitrarietat, orientat al compliment i la satisfacció dels interessos generals.

14. Bon govern: els principis, obligacions i regles per a la millora de la qualitat en els serveis i el funcionament de l'administració i els principis ètics i d'actuació d'acord amb els quals han d'actuar les autoritats i el personal al servei de l'administració perquè aquesta funcione amb transparència, eficàcia, eficiència, qualitat i equitat, garantint la rendició de comptes i la bona administració.

15. Planificació i avaluació de polítiques i serveis: l'administració pública ha d'instaurar processos i instruments que permeten la planificació i l'avaluació ordenada i constant de les polítiques i els serveis que garantisquen la millora contínua.

16. Bona regulació: en l'exercici de la seua funció normativa, l'administració pública ha d'actuar d'acord amb els principis de necessitat, eficàcia, proporcionalitat, seguretat jurídica, transparència i eficiència.

17. Protecció de dades: s'ha de garantir el dret a la protecció de dades de caràcter personal en l'àmbit que regula aquesta llei, prestant especial atenció a aquells tractaments que puguen afectar categories especials de dades, menors d'edat, víctimes de violència de gènere, persones en situació d'exclusió social o de vulnerabilitat i supòsits equiparables, i també a aquells que impliquen riscos per a la seguretat personal.

*Article 3. Àmbit subjectiu d'aplicació*

1. Les disposicions d'aquesta llei s'apliquen a:

a) L'administració de la Generalitat.

b) El sector públic instrumental de la Generalitat, en els termes definits en l'article 2.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

c) Les Corts Valencianes, el Síndic de Greuges, la Sindicatura de Comptes, el Consell Valencià de Cultura, l'Acadèmia Valenciana de la Llengua, el Comité Econòmic i Social, el Consell Jurídic Consultiu i qualsevol altra institució estatutària anàloga que es puga crear en el futur, amb relació a la seua activitat administrativa i pressupostària, i també l'Agència de Prevenció i Lluita contra el Frau i la Corrupció i qualssevol altres entitats de dret públic amb personalitat jurídica pròpia, vinculades o adscrites a aquestes.

d) Les entitats integrants de l'administració local de la Comunitat Valenciana i les entitats del seu sector públic vinculades o dependents.

e) Les universitats públiques valencianes i les entitats del seu sector públic vinculades o dependents.

f) Les corporacions de dret públic i federacions esportives, quant a les seues activitats subjectes a dret administratiu.

g) Les associacions constituïdes per les administracions públiques, organismes i entitats mencionats en aquest article.

h) Qualsevol altra entitat de dret públic amb personalitat jurídica vinculada a les administracions públiques o dependent d'aquestes.

2. A l'efecte del que estableix aquesta llei, es consideren administracions públiques: l'administració de la Generalitat i els seus organismes públics vinculats o dependents, les entitats integrants de l'administració local de la Comunitat Valenciana, les universitats públiques valencianes, i els consorcis constituïts íntegrament per administracions públiques territorials.

*Article 4. Altres subjectes obligats*

1. Han de complir les obligacions de publicitat activa que estableix el capítol ii del títol i de la Llei 19/2013, de 9 de desembre, de transparència, accés a la informació pública i bon govern (d'ara en avant, Llei 19/2013, de 9 de desembre), en els mateixos termes que els subjectes recollits en l'article 3 de la llei esmentada i respectant la seua naturalesa privada i les finalitats que tenen reconegudes, els següents subjectes:

a) Els partits polítics, organitzacions sindicals i associacions empresarials que desenvolupen la seua activitat a la Comunitat Valenciana.

b) Les entitats privades que perceben durant el període d'un any natural ajudes o subvencions de les entitats recollides en l'article 3 d'aquesta llei en una quantia superior a 50.000 euros, o quan les ajudes o subvencions percebudes representen almenys el 40 % del total dels seus ingressos anuals, sempre que assolisquen com a mínim la quantitat de 5.000 euros.

2. El compliment d'aquestes obligacions s'ha de realitzar a través del portal web de l'entitat, o bé utilitzant els mitjans electrònics de la organització, associació o agrupació a la qual puga pertànyer. En el cas de les entitats recollides en l'apartat 1.b, també poden complir les seues obligacions a través del portal web que pose a la seua disposició la Generalitat.

3. Les entitats recollides en l'apartat 1.b han de publicar la informació a partir de l'any següent a aquell en què s'hagen superat els llindars establits, i ha de mantenir-se publicada durant quatre anys naturals.

4. L'obligació que estableix aquest article s'ha d'incloure en les bases reguladores de concessió de subvencions, en les resolucions de concessió o en els convenis que instrumenten la concessió de subvencions.

*Article 5. Obligació de subministrar informació*

1. Les persones físiques o jurídiques que presten serveis públics, que exercisquen funcions delegades de control o un altre tipus de funcions administratives o duguen a terme activitats qualificades com a serveis d'interès econòmic general estan obligades a subministrar als subjectes de l'article 3 a què es troben vinculades, amb requeriment previ, tota la informació necessària per al compliment per aquells de les obligacions previstes en aquesta llei.

Aquesta obligació s'estén a totes les parts adjudicatàries de contractes del sector públic i a les persones beneficiàries de les subvencions, en els termes que es preveuen en el contracte respectiu i les bases reguladores de les subvencions i la resolució de concessió d'aquestes, sense perjudici de les obligacions de publicitat activa previstes en l'article 4 d'aquesta llei.

2. Els plecs de clàusules administratives particulars, o document contractual equivalent, i les bases reguladores de les convocatòries, els convenis i les resolucions de concessió d'ajudes i subvencions han de recollir de forma expressa aquesta obligació, així com els mitjans per al seu compliment i els mecanismes de control i seguiment. Sense perjudici d'això, la no inclusió d'aquesta obligació en aquests instruments no eximeix del seu compliment.

3. Les administracions públiques poden acordar, amb l'advertència i l'audiència prèvies a l'interessat, la imposició de multes coercitives una vegada transcorregut el termini conferit en el requeriment sense que haja sigut atès. La multa, de 100 a 1.000 euros, serà reiterada per períodes de quinze dies fins al compliment. El total de la multa no pot excedir del 5 % de l'import del contracte, subvenció o instrument administratiu que habilite per a l'exercici de les funcions públiques o la prestació dels serveis i, si en aquest instrument no figura una quantia concreta, la multa no excedirà de 3.000 euros. Per a la determinació de l'import s'ha d'atendre la gravetat de l'incompliment i el principi de proporcionalitat, entre altres. La competència per a imposar la multa coercitiva correspon a l'òrgan que ha realitzat el requeriment de subministrament d'informació.

*Article 6. Consideració d'alt càrrec*

A l'efecte del que estableix aquesta llei, es consideren alts càrrecs:

1. En l'àmbit de l'administració de la Generalitat i el seu sector públic instrumental:

a) Les persones integrants del Consell.

b) Les persones titulars de les secretaries autonòmiques, les sotssecretaries, les direccions generals i els òrgans o centres directius el nomenament de les quals siga competència del Consell.

c) Les persones que ocupen càrrecs directius com la presidència, la direcció general, la gerència, el càrrec de conseller delegat o consellera delegada i altres càrrecs directius assimilables que exercisquen funcions executives de màxim nivell amb subjecció directa a l'òrgan de govern en les entitats del sector públic instrumental de la Generalitat a què es refereix l'article 3.1.b d'aquesta llei.

d) Qualsevol persona que haja subscrit un contracte laboral especial d'alta direcció.

e) Les persones que tinguen la consideració d'alt càrrec d'acord amb les lleis.

2. En l'àmbit de l'administració local, les persones integrants de les corporacions locals, les titulars dels òrgans superiors i directius i el personal directiu del seu sector públic vinculat o dependent, d'acord amb el que disposa la normativa reguladora de les entitats de règim local.

3. En la resta d'entitats i d'organismes inclosos en l'article 3, les persones que en tenen la titularitat o formen part d'òrgans de govern i les qui exercisquen càrrecs directius, com ara la presidència, les direccions generals, les gerències, els consellers delegats i les conselleres delegades, i funcions executives assimilables en les entitats del seu sector públic vinculades o dependents.

TÍTOL I

Transparència de l'activitat pública

CAPÍTOL I

Disposicions generals

*Article 7. Transparència de l'activitat pública*

1. Les organitzacions compreses en l'article 3 han d'actuar amb transparència, i l'han de promoure mitjançant la publicitat i difusió de la informació sobre la seua activitat pública, especialment a través d'internet, en els termes que estableixen aquesta llei i la Llei 19/2013, de 9 de desembre, de transparència, accés a la informació pública i bon govern.

2. El principi de transparència ha d'aplicar-se de forma preferent. Qualsevol excepció o limitació s'ha de derivar d'una norma amb rang de llei.

3. Els subjectes inclosos en l'article 3 han de promoure la cultura de la transparència entre la ciutadania i entre els diferents sectors socials, a fi d'afavorir l'exercici del dret d'accés a la informació, impulsar la rendició de comptes i la creació de valor afegit per mitjà de la reutilització de la informació i promoure l'assumpció del principi de transparència per part de les entitats privades, tant en la societat civil com en les estratègies de responsabilitat social corporativa de les empreses.

Per a fomentar la cultura de la transparència, cal dur a terme campanyes informatives, cursos i accions de formació i mesures per a la sensibilització i la divulgació entre la ciutadania, i fomentar entre la població infantil i juvenil mitjançant projectes d'educació en govern obert, formació a professorat, recursos didàctics o educació no formal.

4. S'entén per informació pública el conjunt de documents o continguts, qualsevol que siga el seu format o suport, que estiguen en poder de qualsevol dels subjectes inclosos en l'article 3 i que hagen sigut elaborats o adquirits en l'exercici de les seues funcions, independentment del moment en què hagen sigut elaborats o adquirits.

5. La publicitat i la posada a disposició de la informació pública s'ha d'ajustar als límits establits en la legislació estatal bàsica i en la pròpia de la Generalitat en matèria de transparència, sense perjudici del que es puga derivar de la normativa de protecció de dades de caràcter personal, i de la normativa específica que li siga aplicable.

*Article 8. Gestió documental i arxius*

1. A fi de garantir la difusió i la transparència d'una informació pública objectiva, veraç, comprensible i actualitzada, les administracions públiques compreses en l'àmbit d'aplicació d'aquesta llei han d'adoptar polítiques de gestió integral dels documents, tant en suport analògic com electrònic, i han de dissenyar i implementar els sistemes i les mesures tècniques i organitzatives necessàries per a garantir la interoperabilitat, la seguretat, la integritat, la conservació, l'accessibilitat i la recuperació de la informació, així com la integració de conjunts de dades públiques per a la seua reutilització. Així mateix, han d'adaptar els seus sistemes de gestió de la informació perquè la informació i documentació que generen o reben en l'exercici de les seues competències es conserve i difonga d'acord amb les premisses de transparència i reutilització. Aquestes entitats han de publicar les característiques i criteris de la seua política de gestió documental.

2. Els arxius públics que formen part del Sistema Arxivístic Valencià estan subjectes als principis establits en aquesta llei per a assegurar l'accés als seus fons i la transparència en el seu funcionament, en les condicions establides en aquesta i en la normativa reguladora dels arxius de la Comunitat Valenciana, tot això sense perjudici del que establisca la legislació sobre secrets oficials i la normativa que regula l'accés a arxius o béns de valor històric o cultural.

3. Les taules de valoració documental que aprove la Junta Qualificadora de Documents Administratius, han d'establir el règim de conservació i accés a les sèries documentals subjectes a publicitat activa i sol·licitades a través del dret d'accés.

*Article 9. Protecció de dades personals*

1. Atenent la seua naturalesa i finalitat, en l'elaboració d'informació pública i abans de facilitar-la o publicar-la s'han de tenir en compte els aspectes següents:

a) S'han de complir els principis de protecció de dades, especialment els referits a proporcionalitat del tractament de dades personals i la limitació del termini de conservació.

b) S'han d'adoptar mesures tècniques i organitzatives apropiades a fi de garantir i poder demostrar que el tractament és conforme amb la normativa de protecció de dades en relació al compliment d'aquesta llei.

c) S'ha de complir amb els principis de protecció de dades des del disseny i per defecte.

d) Quan es publiquen dades o informació en què s'hagen dissociat les dades que identifiquen persones, s'han de realitzar anàlisis per a comprovar que no és possible revertir el procés de dissociació o que requeriria esforços desproporcionats tenint en compte l'estat de la tècnica.

e) En compliment del règim jurídic en matèria de protecció de dades, i sense perjudici de la realització d'anàlisis de riscos, s'ha de realitzar una avaluació d'impacte en relació amb la protecció de dades personals en els supòsits en què el tractament comporte un alt risc per als drets i les llibertats de les persones físiques, especialment quan la informació estiga referida a categories especials de dades, menors d'edat, víctimes de violència de gènere, persones en situació d'exclusió social o de vulnerabilitat i supòsits equiparables, i també a aquells que impliquen riscos per a la seguretat personal.**2**

f) S'han d'aplicar els criteris continguts en la normativa de protecció de dades personals sobre la forma en què s'han d'identificar les persones interessades en les notificacions d'anuncis i publicacions d'actes administratius.

2. En el portal de transparència s'ha de proporcionar informació sobre protecció de dades en un apartat visible, que ha de contenir, almenys, la política de protecció de dades del portal, les dades de contacte del delegat o delegada de protecció de dades de la Generalitat i els procediments per a l'exercici dels drets regulats per la normativa sobre protecció de dades, especialment, el dret a la supressió de dades o dret a l'oblit.

3. Aquelles persones o entitats que recopilen dades i informació publicada en el portal de transparència, o facilitada en virtut de sol·licituds del dret d'accés a la informació pública, són responsables de l'ús o tractament que realitzen i respondran de les infraccions de la normativa sobre protecció de dades que puguen cometre.

4. Quan es publique informació en la qual s'identifique a persones en virtut del que estableix aquesta llei, no s'ha d'incloure en cap cas el nom i cognoms de manera conjunta amb el número complet del document nacional d'identitat, número d'identitat d'estranger, passaport o document equivalent.

5. Quan se sol·licite informació pública que continga dades de caràcter personal, el règim aplicable és el previst en la normativa en matèria de transparència i accés a la informació pública, sense perjudici del règim previst en la normativa general de protecció de dades.

En el cas que l'òrgan o l'entitat a què s'haja sol·licitat la informació ho estime convenient per tenir dubtes raonables sobre la procedència de facilitar la informació per la possible afectació del dret de protecció de dades, pot sol·licitar un informe sobre això al delegat o delegada de protecció de dades, sempre que l'entitat dispose d'aquesta figura en virtut de la normativa aplicable. **3**

6. El que disposa aquest article és aplicable als tractaments i les publicacions que es realitzen en compliment d'aquesta llei.

CAPÍTOL II

Publicitat activa

Secció primera. Normes generals

*Article 10. Obligacions de publicitat activa dels subjectes obligats*

1. Els subjectes inclosos en l'article 3 d'aquesta llei han de publicar, de manera proactiva i en les condicions que preveu aquesta llei, les dades i la informació que siga rellevant per a garantir la transparència de la seua activitat, amb la finalitat de permetre a la ciutadania la participació i el control dels assumptes públics.

En tot cas, han de publicar, com a mínim, la informació recollida en la secció segona d'aquest capítol, a excepció de les entitats que s'inclouen en l'àmbit de l'administració local, que és regiran pel que estableix l'apartat 2 d'aquest article.

2. Les obligacions de publicitat activa aplicables a les entitats que formen l'administració local de la Comunitat Valenciana són les previstes en els articles 6, 7 i 8 de la Llei 19/2013, de 9 de desembre, en la normativa reguladora dels governs locals i en les normes i ordenances que elles mateixes aproven fent ús de la seua autonomia.

Sense perjudici del que disposa l'apartat primer de la disposició addicional segona, els municipis poden complir aquestes obligacions de manera associada o per mitjà de fórmules de cooperació amb altres administracions, si per raons de capacitat o eficàcia no les poden complir directament.

3. Les obligacions de publicitat activa aplicables als subjectes obligats de naturalesa privada recollits en l'article 4 s'han de limitar al que preveu el referit article.

4. Són aplicables a la publicitat activa els límits al dret d'accés a la informació pública referits en l'article 27 i, especialment, el que es deriva de la protecció de dades de caràcter personal. En aquest sentit, junt amb els criteris i obligacions de protecció de dades que preveu l'article 9 s'ha d'atendre al que estableix l'apartat 7 de l'article 11.

5. Les obligacions de transparència contingudes en aquest capítol tenen caràcter de mínimes i generals i s'entenen sense perjudici de l'aplicació d'altres disposicions específiques que prevegen un règim més ampli en matèria de publicitat. Els subjectes obligats han de fomentar la publicitat de qualsevol altra informació pública que es considere d'interès per a la ciutadania.

Els subjectes inclosos en l'article 3 han d'adaptar les obligacions de publicitat activa contingudes en aquest capítol a les seues particularitats organitzatives.

*Article 11. Criteris generals de publicació*

1. La informació objecte de publicitat activa ha de ser veraç, objectiva i actualitzada, i a més, s'ha de publicar de manera clara, estructurada, comprensible, amb formats reutilitzables i fàcilment localitzable. A aquest efecte, s'ha de fer ús de cercadors que faciliten la localització de la informació. Aquesta s'ha d'acompanyar de les descripcions addicionals necessàries per a la seua interpretació (text, taules, gràfics o diagrames interactius) i s'han d'elaborar representacions gràfiques o versions específiques més senzilles de la informació que, per la seua naturalesa o contingut, resulte més complexa. A més, s'ha de prestar especial atenció a la utilització de llenguatge no sexista ni discriminatori.

2. Tota la informació s'ha de difondre per mitjans o en formats adequats perquè resulten accessibles i comprensibles per a garantir l'accés en condicions d'igualtat i la no discriminació tecnològica, d'acord amb el principi d'accessibilitat i disseny universal. En aquest sentit, s'ha de tenir en compte de manera especial els col·lectius de persones amb diversitat funcional, en situació de major desigualtat o allunyats tradicionalment de les institucions públiques, i s'ha de elaborar versions en lectura fàcil que faciliten l'accés a la infància i a l'adolescència. Respecte de l'accessibilitat dels llocs web i aplicacions per a dispositius mòbils s'ha d'atendre la normativa bàsica en la matèria.

3. S'ha d'indicar l'òrgan que ha generat la informació publicada i la data de la seua última actualització. Així mateix, cal habilitar la possibilitat d'accedir a sèries històriques d'informació que, havent sigut objecte de publicitat activa, haja sigut substituïda per canvis o actualitzacions. Reglamentàriament cal establir la periodicitat d'actualització i el temps mínim que s'ha de mantenir publicada la informació objecte de publicitat activa.

4. La informació sotmesa a les obligacions de publicitat activa s'ha d'obtenir, quan siga possible, dels sistemes d'informació existents en cada matèria, a fi d'evitar duplicitats innecessàries en l'obtenció de la informació i afavorir la seua actualització constant i immediata. A aquest efecte, els centres directius responsables cal que planifiquen la creació o l'adaptació dels sistemes d'informació per a complir amb les obligacions d'aquesta llei, i cal que apliquen, des del disseny i per defecte, els principis continguts en el Reglament general de protecció de dades.

5. D'acord amb els principis de transparència i protecció de dades des del disseny, els sistemes de gestió documental han de disposar els mitjans tècnics necessaris que permeten la identificació i l'etiquetatge d'aquells continguts informatius subjectes a l'aplicació de determinades limitacions des de la seua creació, perquè de manera predeterminada queden ocults o s'anonimitzen convenientment i s'impedisca la divulgació involuntària d'aquestes dades, sense obstaculitzar l'obertura i la reutilització social de la resta de continguts.

6. S'ha de facilitar la indexació dels continguts informatius objecte de publicitat activa per part dels cercadors d'internet per a facilitar-ne la recuperació i la localització per la ciutadania, com també la preservació digital, llevat que continguen dades personals. Quan la informació continga dades de caràcter personal, la indexació només s'ha de facilitar si és necessària per al compliment de les finalitats establides en aquesta llei. Així mateix, s'han de facilitar, en un lloc fàcilment accessible del portal de transparència, procediments perquè les persones afectades puguen exercir els seus drets en matèria de protecció de dades, especialment el dret a la supressió o el dret a l'oblit.**4**

7. Quan la informació objecte de publicitat activa continga dades personals de categories especials o dades relatives a persones menors d'edat o en situacions d'especial vulnerabilitat, la publicitat només es durà a terme una vegada s'hagen anonimitzat aquestes dades de manera que no es puga identificar a les persones afectades, sense perjudici de tot el que preveu l'article 9.

8. En aquells casos en els quals aquesta llei indique la necessitat d'identificació de les persones afectades per la publicitat activa, aquesta identificació s'ha de realitzar de la forma següent:

a) Si es tracta de persones físiques, se les ha d' identificar mitjançant nom i cognoms.

b) Si es tracta de persones jurídiques, se les ha d'identificar amb la denominació social.

9. Les dades que es publiquen s'han de presentar, sempre que siga possible, desagregades per sexe quan es tracte de dades estadístiques, enquestes o aquelles que siguen rellevants per a la visualització de l'impacte diferenciat de les polítiques públiques i els serveis en homes i en dones.

*Article 12. Portal de Transparència*

1. En l'àmbit de l'administració de la Generalitat i dels seus organismes autònoms, la publicació de la informació detallada en aquest capítol s'ha de fer a través del portal de transparència de la Generalitat. Aquest portal està adscrit orgànicament i funcional al centre directiu competent en matèria de transparència, i els seus requeriments tècnics i organitzatius s'han de desenvolupar reglamentàriament.

2. Els ens del sector públic instrumental de la Generalitat no inclosos en l'apartat 1 han d'articular mecanismes de col·laboració o sindicació de continguts per a complir amb les previsions d'aquesta llei.

3. La resta d'entitats compreses en l'article 3 han de garantir la publicació de la informació detallada en aquest capítol per mitjà de les seues seus electròniques, portals o pàgines web, sense perjudici de les mesures de col·laboració interadministrativa que puguen acordar. L'administració de la Generalitat cal que promoga la interoperabilitat i l'accés des del Portal de Transparència de la Generalitat.

*Article 13. Control*

1. El compliment de les obligacions de publicitat activa que regula aquesta llei per part dels subjectes recollits en els articles 3 i 4 ha de ser objecte de control pel Consell Valencià de Transparència.

2. En l'exercici d'aquesta facultat de control, el Consell Valencià de Transparència pot efectuar, per iniciativa pròpia o com a conseqüència de denúncia, requeriments per a l'esmena dels incompliments que puguen produir-se de les obligacions de publicitat activa que estableix aquesta llei.

En el cas que es constate un incompliment, la resolució ha d'incloure una advertència i ha de determinar les mesures que s'hagen d'adoptar per a esmenar l'incompliment i el termini per a dur-les a terme, que ha de ser adequat a la naturalesa de les mesures i que en cap cas pot ser inferior a 20 dies. L'entitat afectada ha de comunicar les actuacions realitzades per a complir el requeriment.

3. La desatenció dels requeriments del Consell Valencià de Transparència per al compliment de les obligacions de publicitat activa pot donar lloc a l'exigència de responsabilitat, d'acord amb el que preveu el títol V d'aquesta llei. El Consell Valencià de Transparència pot instar la incoació del procediment sancionador d'acord amb el que preveu l'apartat 3 de l'article 74 d'aquesta llei.

Secció segona. Informació subjecta a publicitat

*Article 14. Informació institucional, organitzativa i de planificació*

1. Informació institucional i organitzativa.

a) Els subjectes obligats inclosos en l'article 3 han de publicar:

1.r L'estructura organitzativa. A aquests efectes, s'ha d'incloure un organigrama actualitzat que identifique les persones responsables dels diferents òrgans, les funcions que desenvolupa, la seu, l'adreça institucional, els distints mitjans de contacte i l'horari d'atenció al públic.

2.n Els codis ètics, de conducta o de bon govern aprovats, com també els estàndards de bones pràctiques i responsabilitat social que s'apliquen.

b) A més, les administracions públiques de l'article 3.2 han de publicar:

1.r La relació actualitzada de les seues entitats del sector públic vinculades o dependents, amb indicació del seu organigrama i del règim jurídic, econòmic, patrimonial, de recursos humans i de contractació.

2.n La relació dels òrgans col·legiats o de participació adscrits, amb la seua composició, les normes per les quals es regulen, el seu règim d'organització i funcionament i les actes dels seus acords.

c) A més, en l'àmbit de l'administració de la Generalitat i del seu sector públic instrumental, s'ha de publicar:

1.r Una relació de les competències i traspassos de funcions i serveis assumits per la Generalitat.

2.n Els acords adoptats pel Consell sense perjudici del caràcter secret de les deliberacions i vots i, amb caràcter previ, l'ordre del dia previst de les sessions.

Els acords han de poder consultar-se com a mínim per títol, tipus d'acord, àrea o temàtica, departament proponent, legislatura i data d'aprovació; en les condicions i amb els límits que s'establisquen reglamentàriament i d'acord amb els criteris de coordinació que establisca la Comissió de Secretaries Autonòmiques i Sotssecretaries per a preservar el respecte als límits aplicables a la publicitat activa.

3.r Els acords adoptats pels òrgans col·legiats superiors de govern i administració de les entitats del sector públic instrumental, a excepció dels òrgans de les entitats l'activitat de les quals siga la prestació de serveis financers en règim de mercat. Aquesta informació cal que es publique prèvia dissociació de les dades de caràcter personal i respectant els límits aplicables a la publicitat activa.

2. Informació referent al personal.

a) Els subjectes obligats inclosos en l'article 3 han de publicar:

1.r La plantilla orgànica de places, la relació de llocs de treball o instrument anàleg de planificació dels recursos humans i la retribució econòmica anual, com també informació estadística sobre les variacions ocorregudes anualment en la plantilla.

2.n Informació estadística del personal, que ha d'incloure almenys l'edat, el gènere, com també el percentatge de les persones amb diversitat funcional.

3.r Els acords o els pactes reguladors de les condicions de treball i convenis col·lectius vigents.

4.t La relació del personal eventual existent, amb indicació expressa de la seua identificació, les labors de confiança o assessorament especial que té encomanades i l'òrgan per al qual les realitza i el seu perfil i trajectòria professional, com també les seues retribucions íntegres anuals i indemnitzacions per raó del servei.

5.è Les ofertes d'ocupació pública i la informació relativa a tots els processos de selecció i provisió de llocs per mitjà de concurs de mèrits, que ha d'incloure les llistes que es generen en els processos esmentats, a fi de permetre a cada aspirant conèixer el lloc que ocupa en cada moment.

6.è Les convocatòries de selecció temporal, les borses de treball temporal i les llistes de persones que les integren, a fi que permeten a cada aspirant conèixer el lloc que ocupa en cada moment.

7.è Les resolucions d'autorització o reconeixement de compatibilitat que afecten el seu personal. Necessàriament, s'ha de publicar la identificació de la persona, el lloc que ocupa i l'activitat autoritzada.

8.è Informació estadística desagregada sobre el nombre ?i la distribució per organitzacions i òrgans o entitats? de representants sindicals i unitaris del personal empleat públic, detallant el crèdit horari anual de què disposen, com també el nombre de persones que gaudeixen de la dispensa total d'assistència al treball i la causa, classificat per cada organització sindical.

b) A més, en l'àmbit de l'administració de la Generalitat i del seu sector públic instrumental, s'ha de publicar la relació dels llocs de treball i la categoria professional del personal de les empreses adjudicatàries de contractes que realitzen una activitat, servei o obra amb caràcter permanent en una dependència o establiment públic, com també el règim de dedicació, el règim retributiu i les tasques realitzades.

3. Informació sobre serveis públics, procediments i planificació

a) Els subjectes obligats inclosos en l'article 3 han de publicar

1.r La cartera de serveis.

2.n Les cartes de serveis i el grau de compliment dels seus compromisos.

3.r El procediment per a la presentació de queixes, suggeriments i, si escau, agraïments o felicitacions, i els informes d'avaluació que es realitzen.

4.t Els informes sobre la qualitat dels serveis públics, com també la informació disponible que permeta la seua valoració.

5.è La relació actualitzada dels procediments administratius, amb indicació del seu objecte, els tràmits, els terminis, el sentit del silenci administratiu, els recursos que poden interposar-se amb relació a les resolucions que hi posen fi i els formularis associats, com també els que estan disponibles en format electrònic i les vies i seus dels registres en què poden presentar-se escrits i comunicacions.

6.è Els plans i els programes anuals i plurianuals en els quals es fixen els objectius concrets, les activitats, els mitjans necessaris per a executar-los, el temps previst per a la seua consecució, els òrgans responsables de la seua execució i els indicadors que permeten el seu seguiment i avaluació. També s'ha de publicar el seu grau de compliment i els resultats, que han de ser objecte d'avaluació i publicació periòdica.

b) A més, en l'àmbit de l'administració de la Generalitat i del seu sector públic instrumental, s'ha de publicar:

1.r Informació sobre les llistes d'espera d'accés als serveis públics essencials, incloent-hi el temps mitjà d'espera.

2.n Les convocatòries i l'adjudicació de places en centres educatius públics i concertats, sense que en cap cas es puguen identificar persones menors d'edat.

3.r Les convocatòries i l'adjudicació d'habitatges subjectes a algun règim de protecció pública i el resultat d'aquestes, sense que en cap cas es puguen identificar persones que es troben en situacions d'especial vulnerabilitat.

4.t Informació sobre les prestacions, l'impacte, la planificació i l'avaluació del Sistema Públic Valencià de Serveis Socials.

5.è Els estudis i informes d'avaluació de les polítiques públiques i de qualitat dels serveis públics, amb especial atenció a aquells que tinguen més impacte en la ciutadania.

6.è Els plans i els informes anuals de la Inspecció General de Serveis de la Generalitat.

7.è El pla estratègic o de govern que determine el seu programa d'actuació durant la legislatura corresponent, i el grau de compliment de compromisos.

8.è El seguiment del grau de compliment de les resolucions aprovades per les Corts Valencianes que afecten el Consell.

4. En situacions d'emergència o greu risc col·lectiu, en l'àmbit de l'administració de la Generalitat i el seu sector públic instrumental s'ha de publicar el protocol d'actuació i s'ha de difondre sense demora la informació que dispose en cas d'amenaces imminents per a la salut humana o el medi ambient, tenint en compte el que preveu la normativa que regula la gestió de la informació en aquestes situacions.

*Article 15. Informació sobre alts càrrecs i assimilats*

Els subjectes recollits en l'article 3 han de publicar, respecte als seus alts càrrecs, la informació que es detalla a continuació:

1. La informació relativa a les funcions atribuïdes per raó del seu càrrec o funció, com també el seu perfil i trajectòria professional, incloent-hi la reproducció gràfica acreditativa dels principals mèrits acadèmics del seu currículum.

2. Els obsequis rebuts per raó del càrrec, amb indicació de la seua descripció, la persona o l'entitat que els va realitzar, la data i la destinació que se'ls ha donat. Així mateix, cal que es publiquen els obsequis realitzats per raó del càrrec, que han d'incloure almenys la seua descripció, la persona que els va realitzar i la que els va rebre, com també la data.

3. Les declaracions d'activitats, béns, drets i obligacions patrimonials presentades al nomenament i al cessament, com també les seues modificacions, segons el que disposa la normativa reguladora del règim d'incompatibilitats i conflictes d'interessos dels alts càrrecs.

4. Les resolucions que determinen la compatibilitat o incompatibilitat s'aplicaran, segons el que es disposa en la normativa reguladora del règim d'incompatibilitats i conflictes d'interessos dels alts càrrecs, sempre que haja transcorregut el termini d'esmena de dos mesos previst en els articles 14.2 i 3 de la Llei 8/2016, de 28 d'octubre, d'incompatibilitats i conflictes d'interessos de persones amb càrrecs públics no electes.**5**

5. Els viatges i els desplaçaments fora de la Comunitat Valenciana realitzats en l'exercici de la seua funció, indicant l'objecte, la destinació, el mitjà de transport, la data, el nombre d'acompanyants i el cost total detallat, incloent-hi dietes i la resta de despeses associades al viatge de l'alt càrrec.

6.  Les agendes institucionals i de treball, que han de contindre, almenys, la data, la descripció i la ubicació de l'acte o reunió, havent de publicar-se amb la suficient antelació. En el cas que no puga fer-se pública l'agenda amb caràcter previ, la publicitat s'ha de fer*a posteriori*, llevat que ha haja causes justificades que ho impedisquen.

S'exclouen les reunions de mera coordinació i organització, les de despatx ordinari dels assumptes, les reunions necessàries per a la mera execució de contractes o convenis quan siguen amb l'adjudicatari del contracte o les altres parts del conveni i els actes deguts de caràcter administratiu. **6**

7. Les retribucions brutes percebudes anualment, identificant desglossats els conceptes retributius que perceba, com ara triennis o indemnització per residència. Aquesta informació ha d'anar referida a l'exercici corrent i ha de ser actualitzada davant de qualsevol modificació.

8. Les indemnitzacions percebudes, si escau, en deixar d'exercir el seu càrrec o per resolució del contracte.

*Article 16. Informació de rellevància jurídica*

1. Les administracions públiques de l'article 3.2 han de publicar:

a) La normativa vigent en el seu àmbit d'aplicació, incloent-hi la versió consolidada de la norma.

b) Les directrius, instruccions, acords, circulars i respostes a consultes plantejades que tinguen incidència sobre la interpretació i l'aplicació de les normes.

c) Els informes d'avaluació de la normativa vigent.

d) El pla anual normatiu.

e) La relació actualitzada dels projectes normatius que estiguen en procés d'elaboració, amb indicació de l'objecte, els tràmits exigibles i l'estat d'aquests, com també els procediments de participació ciutadana previstos.

f) El resultat de les consultes i audiències públiques plantejades durant l'elaboració de normes, incloent-hi la valoració de les al·legacions formulades.

g) Els avantprojectes de llei, projectes de decrets legislatius i projectes de reglament que es troben en tramitació, com també les memòries, informes i dictàmens que conformen l'expedient d'elaboració de les normes. El text dels projectes normatius s'ha de publicar des del moment en què se sol·liciten informes preceptius.

h) Les memòries, informes i dictàmens que conformen l'expedient d'elaboració de les normes a les quals fa referència l'apartat anterior que han sigut aprovades una vegada finalitzada la tramitació del projecte normatiu en el qual s'insereixen. **7**

i) Els documents que se sotmeten a consulta pública o a un període d'informació pública durant la seua tramitació, com també les al·legacions que es realitzen durant aquest tràmit i l'informe de valoració de les al·legacions formulades.

j) Les resolucions administratives i judicials que puguen tenir rellevància pública i les resolucions judicials definitives que afecten els subjectes de l'article 3, per raó de l'exercici de les funcions i les responsabilitats que tinguen atribuïdes.

k) L'inventari d'activitats de tractament en aplicació de l'article 31 de la Llei orgànica 3/2018, de 5 de desembre, de protecció de dades personals i garantia dels drets digitals.

l) La relació de sistemes d'intel·ligència artificial d'alt risc d'acord amb el reglament d'intel·ligència artificial que despleguen o implanten. Així mateix, s'inclourà la relació de sistemes automatitzats i sistemes d'intel·ligència artificial d'ús general l'ús del qual impacte de manera significativa en els procediments administratius o la prestació dels servicis públics. Sense perjuí del desplegament reglamentari, i d'acord amb els principis de transparència i explicabilitat, la informació que cal facilitar inclourà la descripció, en un llenguatge clar i senzill, del disseny, funcionament i lògica del sistema, la seua finalitat, la incidència en les decisions públiques, el nivell de risc que implica, la importància i conseqüències previstes per a la ciutadania, el punt de contacte al qual es pot dirigir, i si és el cas, l'òrgan o òrgans competents a l'efecte d'impugnació. Així mateix, s'informarà dels criteris generals d'impacte i risc adoptats per a delimitar els sistemes als quals s'ha de donar Publicitat. **8**

2. A més, l'administració de la Generalitat i el seu sector públic instrumental han de publicar la informació següent, adaptada a les seues particularitats organitzatives:

següent, adaptada a les seues particularitats organitzatives:

a) Els informes jurídics facultatius de l'Advocacia General de la Generalitat que donen resposta a consultes plantejades, en la mesura que suposen una interpretació del dret, és a dir, que tinguen incidència sobre la interpretació i l'aplicació de les normes. Cada informe jurídic formulat per l'Advocacia haurà d'indicar si té o no incidència sobre la interpretació i l'aplicació de les normes i, per tant, si ha de ser o no objecte de publicitat activa. **9**

b) L'informe de participació dels grups d'interès en els processos d'elaboració de normes, quan existisca, a fi de determinar la seua petjada normativa, d'acord amb el que disposa la normativa que regula l'activitat dels grups d'interès.

*Article 17. Informació de caràcter pressupostari, financer i comptable*

1. Els subjectes mencionats en l'article 3 han de publicar la informació següent adaptada a les seues particularitats organitzatives:

a) Els pressupostos, amb descripció de les principals partides pressupostàries.

b) Els comptes anuals que han de rendir-se i els informes d'auditoria de comptes i de fiscalització que emeten sobre ells els òrgans de control.

c) Informació sobre el compliment dels objectius d'estabilitat pressupostària i sostenibilitat financera.

d) Els crèdits extraordinaris, suplements de crèdit i altres modificacions pressupostàries.

e) Informació sobre l'estat i el grau d'execució dels pressupostos al mateix nivell de detall que aquests, a l'efecte de possibilitar l'avaluació de la seua adequació.

f) Les despeses de personal i el seu percentatge sobre la despesa total. Dins d'aquestes s'ha d'especificar les relatives a alts càrrecs i assimilats, al personal directiu, al personal eventual, i les corresponents a alliberats sindicals, expressant en tots els casos el seu percentatge sobre la despesa de personal i sobre la despesa total.

g) El termini mitjà de pagament a persones o entitats beneficiàries d'ajudes i subvencions i a proveïdors.

h) Informació sobre els fons de caixa fixa. Cal que es publiquen les despeses de caixa fixa desagregats per centres directius, amb indicació en cada registre del concepte econòmic, el tercer perceptor, la data i el motiu de la despesa i la data i l'import de la factura o dieta, sense perjudici del compliment de la normativa aplicable en matèria de protecció de dades de caràcter personal pel que fa a les dades de persones físiques. Aquesta informació s'ha d'actualitzar, com a mínim, mensualment.

2. A més, l'administració de la Generalitat ha de publicar la informació següent:

a) Els programes anuals d'actuació, inversions i finançament de les empreses que formen part del sector públic instrumental.

b) El Projecte de llei de pressupostos de la Generalitat i la documentació complementària que el Consell ha de remetre a les Corts Valencianes junt amb el projecte, d'acord amb la normativa que regula l'elaboració dels pressupostos de la Generalitat.

c) La Llei de pressupostos de la Generalitat.

d) El límit de despesa no financera aprovat per a l'exercici.

e) La informació bàsica sobre el finançament de la Comunitat Valenciana, amb indicació dels diferents instruments de finançament, incloent-hi, si escau, els mecanismes de suport a la liquiditat.

f) Un resum anual dels ingressos de la Generalitat efectivament liquidats per classificació econòmica, junt amb una sèrie històrica que permeta estudiar la seua evolució.

g) La proporció que representa el dèficit/superàvit públic sobre el producte interior brut (PIB) de la Comunitat Valenciana.

h) Informació tributària en funció de cada tribut.

i) Els ingressos fiscals per habitant.

j) Informació sobre els beneficis fiscals atorgats o reconeguts per la Generalitat.

k) Les despeses en les distintes polítiques públiques i el seu percentatge sobre la despesa total.

l) La despesa per habitant a la Comunitat Valenciana.

m) La inversió realitzada per habitant a la Comunitat Valenciana.

n) El pla anual de disposició de fons.

o) Les quantitats assignades anualment a les entitats locals.

3. En compliment del que disposa l'article 3 de la Llei 5/2016, de 6 de maig, de comptes oberts per a la Generalitat Valenciana, s'ha de publicar la informació sobre els comptes bancaris de les entitats obligades per la mencionada llei, en els termes que aquella estableix.

*Article 18. Informació sobre endeutament*

Les administracions públiques i el seu sector públic instrumental han de publicar la informació següent:

1. El deute públic de l'administració, amb indicació de la seua evolució i l'endeutament relatiu per habitant, respecte al PIB i respecte al pressupost d'ingressos.

2. El grau de compliment dels objectius de dèficit i els plans per al seu compliment.

3. L' índex de solvència a curt i llarg termini.

4. Les operacions de préstec, crèdit i emissions de deute públic en totes les seues modalitats realitzades.

5. Els avals i les garanties prestades en qualsevol classe de crèdit.

6. Les operacions d'arrendament financer.

*Article 19. Informació patrimonial*

1. Els subjectes obligats de l'article 3 han de publicar la informació següent:

a) L'inventari de béns i drets, que almenys ha d'incloure informació relativa a béns immobles i a béns mobles de valor històric artístic o d'alt valor econòmic, als drets reals sobre aquests, i als drets d'arrendament i qualssevol altres de caràcter personal en virtut dels quals s'atribuïsca l'ús o el gaudi d'immobles aliens, com també les subhastes que convoquen. S'han d'exceptuar els béns sobre els quals les entitats tinguen algun dret real constituït en favor seu en garantia del finançament concedit en l'exercici d'activitat creditícia.

Aquesta informació cal que comprenga, respecte als béns immobles, com a mínim, la identificació de titular dels drets, la localització del bé i la seua superfície i referència cadastral, i l'afectació en el cas dels béns de domini públic.

b) La despesa efectuada en concepte d'arrendament de béns immobles.

2. A més, l'administració de la Generalitat ha de publicar la informació següent:

a) La relació dels béns immobles que estiguen ocupats per les dependències dels seus òrgans o serveis; la relació dels immobles l'ús o l'explotació dels quals està cedit, adjudicat, arrendat, autoritzat o concedit a tercers, amb indicació de la finalitat o destinació d'aquest, i la relació de béns immobles en els quals tinga la condició de part arrendatària, amb indicació de la destinació o ús a què estan sent dedicats.

b) El nombre de vehicles oficials dels quals es tinga la titularitat i dels arrendats, amb indicació de la classificació, l'adscripció, la destinació i l'any de compra o arrendament.

*Article 20. Informació sobre contractació pública*

1. Sense perjudici del que disposa la normativa reguladora dels contractes del sector públic, els subjectes compresos en l'article 3 han de publicar la informació relativa als contractes que se cita a continuació:

a) Objecte, tipus de contracte i òrgan de contractació.

b) Data de formalització, si escau.

c) Data d'inici d'execució.

d) Duració del contracte.

e) Procediment d'adjudicació utilitzat per a la seua formalització.

f) Pressupost base de licitació i import d'adjudicació.

g) Instruments a través dels quals s'ha publicitat, si escau.

h) Nombre de licitadors participants en el procediment i denominació de les empreses licitadores.

i) Identitat de l'adjudicatari i la seua solvència econòmica i financera, i tècnica o professional o, si escau, classificació, respectant en tot cas el deure de confidencialitat previst en la legislació de contractes del sector públic i els principis de protecció de dades. Així mateix, s'ha de publicar informació sobre la seua titularitat real, entesa d'acord amb la definició que estableix la normativa en matèria de prevenció del blanqueig de capitals, en les condicions que permeta la normativa que regula el Registre de Titularitats Reals. També s'ha de publicar el grau de compliment de les obligacions socials, mediambientals i laborals.

j) Les pròrrogues dels contractes, els supòsits de resolució del contracte o declaració de nul·litat, els casos de possibles revisions de preus i cessió de contractes i les modificacions, desistiments i renúncies per part de l'adjudicatari. En els casos de revisió de preus s'ha d'indicar la desviació del cost final de la prestació contractada en relació amb l'import adjudicat.

k) Si escau, informació relativa a la subcontractació, indicant com a mínim l'objecte, l'expedient de contractació a què corresponga, la identitat dels subcontractistes, l'import de cada subcontractació i el percentatge en volum que cada una supose sobre el total del contracte, com també el període de subcontractació i el grau de compliment de les obligacions socials, mediambientals i laborals.

l) Les penalitats imposades per incompliment dels contractistes.

m) Si escau, els acords i criteris interpretatius dels òrgans consultius en matèria de contractació, amb relació al contracte objecte de publicitat.

n) La informació sobre preguntes freqüents i aclariments relatius al contingut dels contractes.

o) Criteris d'adjudicació previstos en els plecs de clàusules administratives particulars o document descriptiu, tant els criteris quantificables per mitjà de la mera aplicació de fórmules com els criteris la quantificació dels quals depenga d'un judici de valor.

p) Informe de valoració de les ofertes, com també les actes de la mesa de contractació relatives al procediment d'adjudicació.

q) Si escau, les decisions de desistiment i les decisions de no adjudicació o celebració dels contractes, per part de l'òrgan de contractació.

r) Informació relativa als contractes menors. La publicació d'aquesta informació es realitzarà, almenys, trimestralment, i inclourà com a mínim l'objecte, la duració, el pressupost base de licitació i l'import d'adjudicació, el nombre i identitat dels licitadors participants, la identitat de l'adjudicatari i el percentatge que representen respecte de la totalitat dels contractes adjudicats, incloses les diferents ofertes que es van realitzar.

s) Informació estadística sobre el nombre i el percentatge, en volum pressupostari, de contractes adjudicats per cada un dels procediments previstos en la legislació de contractes del sector públic, de manera que puguen conèixer-se els percentatges que es contracten en cada modalitat contractual i els rebuts per cada una de les empreses que contracta amb el sector públic anualment.

2. Amb la informació continguda en l'apartat 1 cal crear una base de dades de consulta pública i la informació obtinguda en la recerca s'ha de poder descarregar en format reutilitzable.

3. En els contractes de concessió de serveis han de fer-se públics, a més, les dades següents per a facilitar el seu coneixement als usuaris:

a) Els estàndards mínims de qualitat del servei públic.

b) La identificació de la persona responsable de la concessió.

c) Les adreces electròniques on poden dirigir-se les reclamacions de responsabilitat patrimonial i les queixes.

d) La relació, la categoria professional i la titulació, si escau, del personal adscrit a la prestació del servei.

e) Informació sobre si la prestació de serveis suposa el tractament de dades personals per part de la persona adjudicatària.

4. L'exigència de transparència continguda en aquest article ha de quedar expressament inclosa en els plecs de clàusules administratives particulars.

*Article 21. Informació relativa a convenis de col·laboració, encàrrecs de gestió, encàrrecs d'execució a mitjans propis i acció concertada***10**

1. Els subjectes compresos en l'article 3 cal que publiquen informació sobre tots els convenis de col·laboració i els contractes-programa subscrits, continguen o no obligacions econòmiques per a les parts, concretament:

a) Els convenis subscrits i el seu text íntegre, com també l'informe de necessitat corresponent en què es justifique la utilització d'aquesta figura. Quan no siga possible publicar-los íntegrament per raons de confidencialitat, s'ha d'indicar com a mínim el seu objecte, les parts signatàries, la duració, les obligacions —econòmiques o de qualsevol índole—, i les seues modificacions i addendes si n'hi haguera. A més, s'ha de publicar una memòria succinta sobre les activitats realitzades en el marc del conveni, com també la seua execució pressupostària.

b) El text íntegre dels contractes-programa subscrits entre els ens i els departaments de l'administració als quals estiguen adscrits, com també els informes periòdics d'avaluació de compliment d'objectius.

2. Les administracions públiques i el seu sector públic instrumental han de publicar el text íntegre de les comandes de gestió i encàrrecs a mitjans propis.

En els encàrrecs a mitjans propis anualment s'indicarà el percentatge de l'activitat realitzada pel mitjà propi a favor dels ens de control. Així mateix, s'han d'indicar els motius que justifiquen que no es presten els servicis amb els mitjans personals amb els quals compta l'òrgan o entitat que encarrega i, si és el cas, les raons que acrediten que no s'haja licitat la contractació del servici, de conformitat amb el que preveu la legislació de contractes del sector públic.

3. En els convenis, comandes de gestió i encàrrecs a mitjans propis s'indicarà les clàusules que continguen informació de caràcter confidencial i les raons que ho justifiquen, d'acord amb el que disposa la normativa sectorial que els siga aplicable. Les parts no confidencials estan sotmeses a publicitat activa, així com les seues modificacions i addendes, si n'hi ha.

4. L'Administració de la Generalitat ha de publicar informació sobre l'acció concertada amb entitats d'iniciativa social per a la prestació de servicis socials. En concret, s'hauran de publicar la convocatòria dels acords d'acció concertada i resolució de concessió, els concerts socials amb cada entitat, així com les pròrrogues, ampliacions i minoracions, revisions i modificacions.

*Article 22. Informació sobre publicitat i promoció institucional*

Els subjectes compresos en l'article 3 han de publicar informació relativa a totes les campanyes de publicitat i de promoció institucional i el seu cost, especificant l'òrgan que inicie l'expedient, els mitjans de comunicació emprats, l'import destinat a cada mitjà, els criteris utilitzats per a realitzar la seua distribució entre aquests, el cost dels diferents conceptes i la modalitat i el període d'execució. Aquesta informació s'ha d'actualitzar almenys una vegada a l'any.

*Article 23. Informació sobre subvencions*

1. Les entitats incloses en l'article 3 cal que publiquen informació relativa a les subvencions i ajudes públiques. S'hi han de respectar els límits establits per la normativa reguladora de protecció de dades de caràcter personal i per la resta de normativa vigent. La informació que s'ha de publicar sobre les subvencions i ajudes públiques ha d'incloure, com a mínim:

a) El pla estratègic de subvencions, que ha de concretar els objectius i els efectes d'utilitat pública o social que es pretenen aconseguir amb l'aplicació de cada subvenció, el termini necessari per a la seua consecució, els costos totals previsibles i les fonts de finançament.

b) El text íntegre de les convocatòries d'ajudes i subvencions.

c) El seu import i el seu objecte o finalitat.

d) Les persones o les entitats beneficiàries.

e) Informació per concedent, seguint la distribució orgànica per seccions i ens del sector públic instrumental adscrits a ells. Quan siga possible cal descendir a escala de programa pressupostari.

f) El procediment de gestió i justificació de la subvenció, quant al termini d'execució, pagaments anticipats o a compte, import justificat, quanties pagades, resolucions de reintegrament i sancions imposades.

g) Les subvencions concedides sense promoure la concurrència.

h) Informació estadística sobre l'import global i el percentatge en volum pressupostari de les subvencions concedides de forma directa i de les concedides prèvia convocatòria pública.

i) La despesa total efectuada en concepte d'ajudes o subvencions per a famílies i persones especialment vulnerables, com ara les relatives a l'atenció a la dependència, acció social i cooperació, persones majors, menors i persones amb diversitat funcional.

2. Les ajudes concedides amb càrrec a fons de la Unió Europea s'ha de regulara per la normativa de publicitat específica de cada fons.

*Article 24. Informació relativa a ordenació del territori, urbanisme i medi ambient*

L'administració de la Generalitat ha de difondre, garantint a la ciutadania la seua consulta, la informació següent:

a) Informació relativa als instruments d'ordenació del territori i els plans urbanístics. Sense perjudici del que disposa la normativa sectorial, aquesta informació ha d'incloure, com a mínim, el següent:

1.r L'estructura general de cada municipi.

2.n La classificació i qualificació del sòl.

3.r El text complet i la planimetria dels instruments d'ordenació del territori.

4.è Les modificacions i revisions aprovades.

5.è Les infraestructures planejades per a cada localitat.

6.è Els convenis urbanístics que se subscriguen, amb indicació dels terrenys afectats, les persones titulars, l'objecte del conveni i les contraprestacions que s'establisquen.

b) La informació mediambiental que ha de fer-se pública d'acord amb la normativa vigent. S'ha d'incloure informació sobre qualitat de les aigües i de l'aire, sobre emissions de gasos amb efecte d'hivernacle i el grau de compliment dels compromisos públics adquirits sobre la seua reducció i sobre la recuperació de les zones que hagen patit incendis forestals o qualsevol altre tipus de catàstrofe mediambiental, com també les resolucions de dret d'accés a la informació mediambiental, per a la qual cosa s'ha de poder usar addicionalment el Portal de Transparència de la Generalitat

*Article 25. Informació sobre estudis, estadístiques i cartografia*

1. Els subjectes obligats de l'article 3 han de publicar la informació següent:

a) La informació actualitzada sobre enquestes i estudis sociològics i d'opinió, tant els baròmetres d'opinió com els estudis i enquestes de caràcter sectorial que es facen.

La informació s'ha de publicar en el termini màxim de dos mesos des de la recepció dels resultats definitius. Hi ha d'incloure els models utilitzats, les fitxes tècniques i metodològiques, els resultats complets i les microdades. A més s'ha d'indicar l'empresa o l'entitat adjudicatària, la modalitat d'adjudicació del contracte i el cost d'elaboració.

b) Els informes, els estudis o els dictàmens que s'hagen contractat o encarregat a tercers, sense perjudici de l'aplicació dels límits al dret d'accés a la informació pública, si s'escau.

2. A més, les administracions públiques de l'article 3.2 han de publicar la informació següent:

a) La informació econòmica i estadística que estiga en el seu poder i la difusió de la qual siga rellevant. Aquesta informació s'ha de publicar de manera periòdica, en format reutilitzable i facilitant-ne les fonts, les notes metodològiques i els models utilitzats.

b) La informació geogràfica i cartogràfica (dades geolocalitzades, bases cartogràfiques, imatges de satèl·lit, vols fotogramètrics, dades massives geogràfiques, etc.) que estiga en el seu poder i la difusio de la qual siga rellevant, facilitant-ne les fonts, les notes metodològiques, les metadades i els models emprats a través de la Infraestructura Valenciana de Dades Espacials i la resta de serveis cartogràfics de l'Institut Cartogràfic Valencià.

*Article 26. Informació sol·licitada per la ciutadania*

En l'àmbit de l'administració de la Generalitat i el seu sector públic instrumental, s'ha de publicar:

1. Les resolucions de dret d'accés a la informació pública.

2. Informació estadística sobre el dret d'accés a la informació pública, amb indicació del nombre de sol·licituds rebudes i el sentit de la resolució.

3. La informació sol·licitada amb major freqüència a l'empara de dret d'accés a la informació pública.

4. Les dades estadístiques sobre la informació més sol·licitada en els canals d'atenció a la ciutadania i informació estadística sobre aquests.

5. Les dades estadístiques sobre la informació més consultada en el Portal de Transparència de la Generalitat.

6. Qualsevol altra informació pública que es considere d'interès per a la ciutadania.

CAPÍTOL III

Dret d'accés a la informació pública

Secció primera. Normes generals

*Article 27. Dret d'accés a la informació pública*

1. Qualsevol ciutadà o ciutadana, a títol individual o en representació de qualsevol organització constituïda legalment, té dret d'accés a la informació pública, mitjançant sol·licitud prèvia i sense més limitacions que les establides en la llei. Per a l'exercici d'aquest dret no cal motivar la sol·licitud ni invocar la llei.

2. El dret d'accés a la informació pública s'entén sense perjudici d'altres drets o procediments. Així, no tenen aquesta consideració altre tipus de comunicacions amb l'administració com el dret de petició, les consultes d'informació general pels canals d'atenció a la ciutadania, les queixes i suggeriments, els drets regulats en la normativa sobre protecció de dades. En aquests casos, s'ha de derivar la sol·licitud al procediment o canal específic corresponent, cosa que cal comunicar a la persona sol·licitant.

3. Per a les matèries en què hi haja un règim específic d'accés a la informació, cal aplicar el que hi ha previst en la disposició addicional primera d'aquesta llei.

*Article 28. Límits al dret d'accés a la informació pública*

1. El règim sobre els límits d'accés a la informació pública és el que estableix l'article 14 de la Llei 19/2013, de 9 de desembre.

2. L'aplicació dels límits al dret d'accés a la informació pública ha de ser proporcional a l'objecte i a la finalitat segons les circumstàncies de cada cas concret i s'ha d'interpretar sempre de manera restrictiva en benefici del dret d'accés.

Quan la informació sol·licitada conté dades de caràcter personal, s'atén al que estableix l'article 9.

3. Els límits del dret d'accés són temporals si així ho estableix la llei que els regula i es mantenen únicament mentre perduren els motius que en justifiquen l'aplicació.

La persona sol·licitant pot iniciar un nou procediment d'accés a la informació pública sempre que desaparega la causa que va justificar l'aplicació de l'excepció del dret d'accés i la denegació d'informació consegüent.

4. En tot cas, han de motivar-se, amb indicació explícita del límit que s'hi aplica, les resolucions que deneguen o limiten el dret d'accés.

*Article 29. Accés parcial*

Si la informació sol·licitada està afectada parcialment per alguna de les limitacions a què es refereix l'article anterior, cal facilitar, sempre que siga possible, l'accés parcial i ometre la part afectada per la limitació, llevat que en resulte una informació distorsionada, equívoca o sense sentit. En aquest cas, cal indicar al sol·licitant quina part de la informació ha sigut omesa.

Secció segona. Procediment per a l'exercici

del dret d'accés a la informació pública

*Article 30. Procediment per a l'accés a la informació pública*

1. El procediment per a l'exercici del dret d'accés a la informació pública té caràcter d'especial. Es regeix pel que disposa aquesta llei i, supletòriament, per la normativa que regula el procediment administratiu comú de les administracions públiques.

2. Amb la finalitat de garantir i facilitar l'exercici del dret d'accés a la informació pública, han d'ometre's totes aquelles exigències i requisits que puguen obstruir-lo o impedir-lo, sobretot pel que fa a la identificació i la signatura de les persones interessades en el procediment.

*Article 31. Sol·licitud d'accés a la informació pública*

1. El procediment per a l'exercici del dret d'accés s'inicia amb la presentació de la sol·licitud corresponent, que s'ha de formular preferentment per via electrònica a través del portal de transparència o la seu electrònica corresponent, sense perjudici que puga presentar-se per qualsevol mitjà que permeta tenir constància del contingut que inclou l'apartat 3 d'aquest article.**11**

2. La sol·licitud s'ha de dirigir al departament del Consell o entitat corresponent que posseïsca la informació sol·licitada. Quan es tracte d'informació que es trobe en mans de persones físiques o jurídiques que presten serveis públics o exercisquen potestats administratives, la sol·licitud s'ha de dirigir a l'administració, l'organisme o l'entitat que preveu l'article 3.1 a les quals es troben vinculades.

3. La sol·licitud ha d'incloure el contingut següent:

a) La identitat de la persona sol·licitant. En el cas que la tramitació siga per via telemàtica, la identificació es realitza sense que siga necessària l'acreditació mitjançant certificació electrònica, sempre que es garantisca suficientment la identitat de la persona sol·licitant i sense que això excloga els sistemes de firma electrònica admesos en la seu de la Generalitat.

b) La informació a la qual se sol·licita l'accés. En tot cas, s'ha d'incloure una descripció adequada de la informació sol·licitada, sense que siga obligatori exposar els motius pels quals se sol·licita la informació. No obstant això, en cas de fer-ho, la motivació s'ha de tenir en compte per a ponderar l'accés i dictar la resolució corresponent.

c) L'adreça de contacte, preferentment electrònica, a l'efecte de comunicacions.

d) La modalitat o via triada per la persona sol·licitant per a la posada a disposició de la informació i també el seu format.

e) L'òrgan administratiu o entitat a què es dirigeix.

4. Sense perjudici de les dades contingudes en la sol·licitud, es pot demanar a qui la presente determinada informació addicional per a fins exclusivament estadístics.

*Article 32. Causes d'inadmissió*

El règim sobre les causes d'inadmissió de les sol·licituds d'accés a la informació pública es defineix en l'article 18 de la Llei 19/2013, de 9 de desembre. Reglamentàriament s'han d'establir els criteris per a delimitar cadascun dels supòsits d'inadmissió.

*Article 33. Tramitació*

1. Si la sol·licitud es refereix a informació que no està en poder de l'administració o entitat al qual s'adreça, aquesta l'ha de trametre en el termini de deu dies hàbils al competent, si sap qui és, i ha d'informar d'aquesta circumstància la persona sol·licitant.

2. Quan la informació està en mans de l'òrgan al qual s'ha dirigit la sol·licitud, però aquest no l'ha elaborada íntegrament, o quan a més d'estar en les seues mans està també en mans d'un altre o altres òrgans administratius, l'òrgan que ha rebut la sol·licitud ha d'informar d'aquesta circumstància a la persona sol·licitant i traslladar-ho a aquells òrgans perquè decidisquen sobre l'accés en la part que els correspon. En tot cas, hi ha d'haver una única resolució que decideix conjuntament sobre el dret d'accés.

3. Si la sol·licitud es refereix a informació que no està en mans de l'administració però que sí que ha d'estar-ho, s'ha d'informar la persona sol·licitant de la causa de la seua inexistència o, si escau, de les accions realitzades per a localitzar-la, sense perjudici de les responsabilitats que se'n deriven.

4. Si la sol·licitud es refereix a informació que no està en poder de l'administració per no ser informació pública, s'acordarà l'arxiu de les actuacions mitjançant una resolució motivada, que serà notificada a la persona interessada.

5. Si la sol·licitud està formulada de manera imprecisa o confusa, de forma genèrica o si no compleix els requisits establits en l'apartat 3 de l'article 31, es requereix la persona sol·licitant perquè, en el termini de deu dies hàbils, concrete la sol·licitud o esmene les deficiències, amb indicació que se suspèn el termini per a resoldre. Transcorregut aquest termini sense atendre el requeriment, es considera que desisteix de la sol·licitud.

6. Si les sol·licituds es refereixen a informació que afecte els drets o els interessos de terceres persones, degudament identificades, l'òrgan competent ho ha de fer saber a les persones afectades perquè, si escau, en el termini de quinze dies hàbils presenten les al·legacions que estimen pertinents. La persona sol·licitant ha de ser informada d'aquesta circumstància i també de la suspensió del termini per a resoldre. No cal concedir l'audiència quan, després de la dissociació de les dades de caràcter personal, és possible posar a disposició la informació sense vulnerar els drets fonamentals de terceres persones.

7. D'acord amb el principi de simplificació administrativa, les notificacions dirigides a la persona sol·licitant de la informació es podran acumular en un sol acte quan ho permeta el compliment dels terminis. **12**

*Article 34. Resolució*

1. Les sol·licituds d'accés a la informació pública s'han de resoldre i notificar a la persona sol·licitant, i a les terceres persones afectades, en el termini màxim d'un mes comptador des que la sol·licitud ha entrat en el registre de l'administració o organisme competent.

2. En el cas que el volum o la complexitat de la informació sol·licitada ho requerisca, el termini per a resoldre es pot prorrogar per un mes més, mitjançant una resolució motivada que cal notificar a la persona sol·licitant i a les terceres persones afectades, si n'hi ha.

3. Després d'haver transcorregut el termini màxim per a resoldre sense que s'haja dictat i notificat cap resolució, la sol·licitud es considera desestimada a l'efecte de recurs o reclamació.

4. Han de ser motivades les resolucions que deneguen l'accés, les que concedisquen l'accés parcial o a través d'una modalitat diferent a la sol·licitada i les que permeten l'accés quan hi haja hagut oposició d'un tercer.

En la ponderació s'ha de tindre en compte de manera especial si la persona sol·licitant té importància singular en el control social de l'acció pública; si la informació que sol·licita pot tindre rellevància i interés públic; o quin serà el tractament de la informació que tinga previst i la seua connexió amb interessos que no siguen únicament particulars.

En cas que la negativa a facilitar la informació estiga fundada en l'existència de drets de propietat intel·lectual o industrial de terceres persones, cal incloure en la resolució que es dicte la referència a la persona física o jurídica titular dels drets quan aquesta es conega o, alternativament, la referència a la persona cedent de la qual s'ha obtingut la informació sol·licitada.

5. Reglamentàriament es pot regular un procediment simplificat per a facilitar l'accés a la informació quan la sol·licitud siga estimatòria, no afecte terceres persones ni siga d'aplicació cap límit a l'accés.

6. Les resolucions dictades posen fi a la via administrativa i contra elles es pot recórrer directament davant la jurisdicció contenciosa administrativa. No obstant això, amb caràcter potestatiu i prèviament a la impugnació en la via contenciosa administrativa, pot presentar-se una reclamació davant el Consell Valencià de Transparència en els termes que estableix l'article 38.

*Article 35. Òrgans competents per a la resolució del procediment de sol·licitud d'accés a la informació pública*

1. En l'àmbit de l'Administració de la Generalitat són competents per a la resolució del procediment les persones titulars dels òrgans superiors i directius responsables funcionals de la informació sol·licitada o aquells en els quals deleguen. **13**

2. En les organitzacions compreses en l'article 3.1.b són competents els òrgans que en determinen els estatuts o les normes de funcionament; si no n'hi ha, és competent l'òrgan màxim amb funcions executives.

3. La resta d'institucions i organitzacions establides en l'article 3.1 han d'establir aquesta competència en les seues normes de funcionament; si no les hi ha, recau sobre els seus màxims òrgans de govern.

*Article 36. Formalització de l'accés a la informació*

El règim sobre la formalització de l'accés a la informació és el previst en l'article 22 de la Llei 19/2013, de 9 de desembre, sense perjudici del que establisca la normativa de desplegament d'aquesta llei.

És gratuïta la posada a disposició de la informació per mitjans electrònics o per compareixença en la seu de l'òrgan administratiu que la custodia. No obstant això, l'expedició de còpies o la transformació de la informació a un format diferent de l'original pot donar lloc a l'exigència d'exaccions, d'acord amb la normativa vigent en matèria de taxes de la Generalitat.

*Article 37. Assistència i col·laboració*

1. Els subjectes inclosos en l'àmbit d'aplicació d'aquesta llei han d'incloure entre els seus procediments telemàtics els relatius a les sol·licituds d'informació pública. Així mateix, per a facilitar que exercisquen el dret d'accés les persones que ho desitgen, han de posar a disposició de la ciutadania, mitjançant les guies de procediments i serveis o instruments anàlegs, l'orientació necessària per a localitzar la informació que sol·liciten i els mecanismes, els tràmits, els terminis o els òrgans competents, i també les taxes o preus públics aplicables, si escau.

2. El personal al servei d'aquestes entitats està obligat a ajudar i informar les persones que ho requereixen sobre la forma i el lloc en què poden presentar les sol·licituds d'accés a la informació, independentment del mitjà utilitzat.

3. En el compliment dels deures establits en aquest article cal ajustar-se especialment a les necessitats singulars de col·lectius com la infància i l'adolescència, les persones amb diversitat funcional o les persones amb circumstàncies personals que els dificulten l'accés a la informació disponible en les administracions públiques o als mitjans electrònics.

CAPÍTOL IV

Règim d'impugnacions

*Article 38. Procediment ordinari de reclamacions*

1. En vista de les resolucions, expresses o presumptes, de les sol·licituds d'accés a la informació, les persones interessades poden presentar davant el Consell Valencià de Transparència, amb caràcter potestatiu i abans de la impugnació davant la jurisdicció contenciosa administrativa, una reclamació en un procediment ordinari amb resolució o, si escau, sol·licitar l'inici d'un procediment de mediació en les reclamacions de dret d'accés a la informació pública.

2. Aquesta reclamació es regeix pel que estableixen la Llei 19/2013, de 9 de desembre, i aquesta mateixa llei. La reclamació s'ha presentar en el termini d'un mes comptador des de l'endemà de la notificació de l'acte objecte de la reclamació o des de l'endemà del dia en què es produïsquen els efectes del silenci administratiu.

El termini màxim per a resoldre i notificar la resolució és de tres mesos des de la recepció de la reclamació; transcorregut el qual, la persona sol·licitant pot considerar desestimada la reclamació a l'efecte de recurs.

3. Aquesta reclamació té caràcter substitutiu dels recursos administratius, d'acord amb el que estableix l'article 112.2 de la Llei 39/2015, d'1 d'octubre, del procediment administratiu comú de les administracions públiques.

4. Contra les resolucions dictades per les institucions i òrgans que descriu l'article 3.1.c d'aquesta llei, d'acord amb l'apartat primer de la disposició addicional quarta de la Llei 19/2013, de 9 desembre, només escau la interposició del recurs contenciós administratiu, sense perjudici del sistema de garanties propi que s'establisca en el si de cada institució d'acord amb el que hi ha previst en l'apartat cinqué de la disposició addicional quarta d'aquesta llei.

5. Les resolucions de les reclamacions adoptades pel Consell Valencià de Transparència es publiquen en el portal del Consell Valencià de Transparència, una vegada notificades a les persones interessades i dissociades les dades de caràcter personal. En tot cas, s'ha d'indicar el sentit de les resolucions, com també les complides per l'administració, les incomplides i les impugnades davant la jurisdicció contenciosa administrativa. Les resolucions s'han d'ordenar temàticament i cronològicament a fi que siguen fàcils de localitzar i s'han d'indicar de forma particular aquelles que estableixen criteris generals per a la interpretació de la llei o per a la resolució de futures reclamacions.

6. La resolució és executiva. En cas que siga estimatòria, s'ha de comunicar a l'entitat encarregada del compliment efectiu i s'ha d'indicar, com a mínim, l'abast de l'accés a la informació, el termini per complir-la i les condicions en què s'haja de fer efectiva.

L'entitat afectada ha de comunicar les actuacions dutes a terme per al compliment de la resolució i, si no compleix la resolució en el termini establit, la persona interessada pot comunicar-ho al Consell Valencià de Transparència perquè aquest en requerisca el compliment.

En cas que el Consell Valencià de Transparència aprecie l'incompliment de la resolució, pot imposar multes coercitives en els terminis i les quanties establides en l'article 5.3 al personal o les autoritats responsables de complir la resolució en l'entitat corresponent. En tot cas, s'ha de tindre en compte la gravetat de l'incompliment, el principi de proporcionalitat, la intencionalitat i els mitjans materials i personals disponibles, sense perjudici d'altres criteris de graduació que puguen determinar-se en el reglament d'organització i funcionament del Consell Valencià de Transparència.

7. Contra les resolucions del Consell Valencià de Transparència només es pot interposar recurs contenciós administratiu. En cas que la resolució afecte l'administració de la Generalitat o el seu sector públic instrumental, aquests poden interposar recurs contenciós administratiu en virtut d'aquesta llei i de la Llei 29/1998, de 13 de juliol, reguladora de la jurisdicció contenciosa administrativa.

8. La desatenció dels requeriments que efectue el Consell Valencià de Transparència per al compliment de les resolucions en matèria d'accés a la informació pot donar lloc a l'exigència de responsabilitat, d'acord amb el que estableix l'article 68 d'aquesta llei. El Consell Valencià de Transparència pot instar la incoació del procediment sancionador d'acord amb el que preveu l'apartat 3 de l'article 74 d'aquesta llei.

*Article 39. Procediment de mediació*

1. Qualsevol de les parts pot sol·licitar al Consell Valencià de Transparència l'inici del procediment de mediació quan es presente una reclamació de dret d'accés a la informació pública o en el termini de cinc dies des del moment en què s'haja tingut coneixement de la interposició de la reclamació. El Consell Valencià de Transparència, una vegada ha rebut la sol·licitud de procediment de mediació, ho ha de comunicar a totes les parts intervinents perquè es pronuncien sobre la sol·licitud. L'administració no pot oposar-se a aplicar el procediment de mediació si alguna de les parts interessades l'accepta.

2. Mentre dure el procediment de mediació queda suspesa la tramitació de la reclamació en el procediment ordinari. El procediment de mediació ha de substanciar-se en el termini màxim d'un mes comptador des de la seua acceptació. Si no s'aconsegueix un acord de mediació, continua la tramitació de la reclamació pel procediment ordinari a partir del punt en què s'haja suspès.

3. La persona mediadora, la designa el Consell Valencià de Transparència d'entre el personal de la seua oficina tècnica de suport i ha de comptar amb formació i coneixements específics en matèria de mediació administrativa. La mediació es pot desenvolupar presencialment o a través de mitjans telemàtics.

4. L'acord fruit de la mediació, ha d'aprovar-lo la persona reclamant, l'administració afectada i, si escau, les terceres persones que hagen comparegut en el procediment. L'acord adoptat, que ha de ratificar el Consell Valencià de Transparència, posa fi al procediment i en cap cas no pot ser contrari a l'ordenament jurídic.

En els casos en què les parts intervinents ho decidisquen, poden adoptar-se acords de mediació parcials i limitar-ne expressament l'abast a una part de l'objecte de la reclamació. En aquest cas, la resta de la reclamació continua la tramitació pel procediment ordinari de resolució per part del Consell Valencià de Transparència.

5. L'acord de mediació ha de ser executat en els termes i amb els terminis que s'hi estableixen. Per al seu contingut i execució s'aplica el que estableixen per a les resolucions del Consell Valencià de Transparència els apartats 6 i 8 de l'article 38.

6. El procediment específic de mediació pel dret d'accés a la informació pública davant el Consell Valencià de Transparència es regeix pel que disposen aquesta llei, la seua normativa de desplegament i les directrius i els acords que establisca el Consell Valencià de Transparència. En allò que no s'hi opose té caràcter supletori la Llei 24/2018, de 5 de desembre, de la Generalitat, de mediació de la Comunitat Valenciana, sempre que siga compatible amb la naturalesa de la matèria.

CAPÍTOL V

Dades obertes i reutilització de la informació

*Article 40. Obertura de dades*

1. Amb l'objectiu de millorar la transparència, promoure la interoperabilitat entre les administracions i generar valor en la societat, els subjectes inclosos en l'article 3 de la llei han de promoure les accions necessàries per a l'obertura efectiva de les dades públiques que es troben a les seues mans i afavorir la seua reutilització, tenint en compte les restriccions de privacitat, seguretat o propietat que hi puguen existir.

S'entén per obertura de dades posar a la disposició dades en format digital, accessible via web, estandarditzat i obert, seguint una estructura clara i explícita que en permeta la comprensió i la reutilització, tant per la ciutadania com per agents computacionals, de manera que generen valor i riquesa a través de productes derivats d'aquestes dades realitzades per tercers.

2. Per a complir el principi d'obertura de dades des del disseny i per defecte, el disseny dels sistemes de gestió documental ha de garantir que la informació generada per l'activitat de les administracions públiques puga disposar-se com a conjunts de dades, en un format digital d'estàndard obert que en permeta la interoperabilitat.

A aquest efecte, en els desenvolupaments informàtics que duguen a terme l'administració de la Generalitat i el seu sector públic instrumental, ja siga amb mitjans propis o aliens, s'ha de preveure obligatòriament que l'extracció de la informació que s'hi recopile, grave o reculla puga fer-se en formats reutilitzables, d'acord amb les condicions que especifique l'òrgan competent en matèria de transparència. Aquest aspecte s'ha de tenir en compte en la definició dels requisits tècnics i funcionals dels desenvolupaments informàtics per part dels òrgans competents.

3. La publicació d'aquests conjunts de dades s'ha de fer de forma clara i ordenada i anar acompanyada de la informació necessària per conèixer el contingut i facilitar la reutilització. Així mateix, requereix la dissociació prèvia de les dades personals que hi puga haver, per evitar la identificació.

4. Els conjunts de dades s'han de publicar junt amb les metadades i han d'estar, sempre que siga possible, en un format llegible per màquina. Tant els fitxers com les metadades han de complir normes formals obertes. Per a facilitar la interoperabilitat, en l'àmbit de l'administració de la Generalitat i del sector públic instrumental s'ha de procurar que els nous conjunts de dades que es generen incorporen les metadades estàndard amb les quals s'estiga catalogant.

5 En este procés d'obertura de dades, cal prioritzar les dades considerades d'alt valor pel seu potencial per a generar beneficis socioeconòmics o mediambientals importants i servicis innovadors, beneficiar un gran nombre de persones usuàries i pimes, contribuir a generar ingressos i per la possibilitat de ser combinats amb altres conjunts de dades. La definició concreta de les dades considerades d'alt valor serà la que establisca la normativa estatal i europea aplicable.**14**

6. El disseny de les bases de dades ha de tenir en compte que els registres susceptibles de territorialització s'han de georeferenciar, incloure en la Infraestructura Valenciana de Dades Espacials i identificar quan s'ha produït l'última modificació i qui l'ha efectuada. La Infraestructura Valenciana de Dades Espacials ha de permetre la interoperabilitat amb el portal de dades obertes de la Generalitat.

7. Els nous conjunts de dades que es generen per la formalització i el desenvolupament de contractes, convenis, acords, concerts, subvencions o altres figures jurídiques en què es plasme la relació de l'administració de la Generalitat i altres entitats s'han de disposar, sempre que siga possible, com a conjunt de dades obertes. Per a això, en els instruments jurídics que regulen aquesta relació s'han d'incloure clàusules de dades obertes que garantisquen l'alliberament efectiu dels conjunts de dades en les condicions i els criteris de qualitat de dades que estableix aquesta llei o que especifique l'òrgan competent en matèria de transparència.

*Article 41. Reutilització de la informació pública*

Les entitats compreses en l'article 3 han de difondre la informació pública en els termes que estableix aquesta llei i la normativa bàsica d'aplicació, a fi de facilitar i promoure'n la reutilització. Amb aquest objectiu, ha de propiciar que la ciutadania, les institucions acadèmiques, les empreses i la resta d'agents puguen disposar i procedir lliurement al tractament de les dades per a la creació de valor mitjançant productes i serveis nous, sempre que es respecten els límits establits en l'ordenament jurídic i que aquest ús no constituïsca una activitat administrativa.

La posada a disposició de la informació pública per a reutilitzar-la s'ha de fer per mitjans electrònics i només s'ha de sotmetre als límits establits en la normativa sobre reutilització de la informació pública.

2. La reutilització persegueix els objectius fonamentals següents:

a) Publicar totes les dades de lliure disposició que es troben a les mans de les entitats incloses en l'article 3.

b) Permetre a la ciutadania un millor coneixement de l'activitat del sector públic.

c) Afavorir la creació de productes i serveis d'informació basats en les dades de lliure disposició que es troben a les mans dels ens públics.

d) Facilitar l'ús de les dades perquè els ciutadans, les ciutadanes, les institucions acadèmiques, les empreses i la resta d'agents oferisquen productes i serveis d'informació de valor afegit.

e) Afavorir la competència en el mercat i limitar-ne el falsejament.

3. La informació ha de subministrar-se mitjançant llicències que en permeten l'ús lliure i gratuït i que gaudisquen d'àmplia acceptació nacional i internacional o que hagen sigut consensuades amb altres administracions públiques.

4. Tota la informació objecte de publicitat activa o facilitada en virtut del dret d'accés a la informació pública es pot reutilitzar de forma gratuïta i sense subjecció a llicències prèvies ni a condicions específiques, llevat que per motius fundats es faça constar expressament el contrari.

5. En l'àmbit de l'administració de la Generalitat i el seu sector públic instrumental, s'han de regular reglamentàriament les condicions específiques a què es pot sotmetre la reutilització de la informació pública. S'ha de garantir que no s'altera el contingut de la informació ni es desnaturalitza el sentit, citar la font i la data de la darrera actualització i, en tots els casos, queda prohibit l'ús de processos que puguen permetre la identificació de persones.

6. El portal, la pàgina web o la seu electrònica ha d'especificar el tipus de reutilització aplicable a la informació que conté i les condicions de la reutilització, com també la vigència en el temps i els períodes d'actualització de la informació.

*Article 42. Catàlegs i estratègia de dades obertes*

1. Les entitats incloses en l'article 3 han de promoure la publicació en format reutilitzable de les dades d'interès general que estiguen en les seues mans i la creació, en els portals de transparència, d'un catàleg que permeta accedir, des d'un únic punt, als distints recursos d'informació pública reutilitzable disponibles en formats oberts i també a les seues condicions d'accés, utilització i actualització.

2. El portal de dades obertes, accessible des del Portal de Transparència de la Generalitat, es configura com el punt comú d'accés al catàleg d'informació reutilitzable de l'administració de la Generalitat i del seu sector públic instrumental, on s'ha d'incloure informació concreta i actualitzada sobre les característiques de cada conjunt de dades. Reglamentàriament s'han d'establir els procediments i els mecanismes de coordinació que garanteixen que el catàleg i els seus continguts estan contínuament actualitzats.

El portal té com a objectius prioritaris la difusió i la promoció del catàleg d'informació reutilitzable i de les iniciatives de reutilització de la informació. Així mateix, el portal de dades obertes ha d'incorporar un espai perquè es puguen realitzar propostes i suggeriments amb relació a les dades i la informació que té el portal i als formats, els programes o els llenguatges informàtics utilitzats, sense perjudici d'altres mecanismes que es poden promoure per a la col·laboració i la consulta amb la ciutadania i els agents reutilitzadors.

3. Sense perjudici dels catàlegs que puga crear cada entitat, s'han d'establir les mesures de col·laboració necessàries per a la sindicació de continguts i la federació de catàlegs entre les entitats de l'article 3 i, en especial, en el portal de dades obertes de la Generalitat. Així mateix, s'ha de fomentar la federació de dades i la interoperabilitat també amb iniciatives semblants d'altres institucions públiques.

4. El Consell ha d'aprovar una estratègia valenciana de dades obertes que establisca la planificació estratègica per a l'obertura, la governança i la reutilització de les dades públiques, amb les relacions de col·laboració que siguen necessàries amb la resta d'administracions i institucions públiques valencianes. Aquesta estratègia ha d'establir les prioritats, els mecanismes i els instruments per a l'obertura de dades, com també una avaluació de la seua implantació i les mesures per a fomentar la reutilització per la ciutadania i el sector econòmic. Per a impulsar i coordinar l'elaboració i implantació d'aquesta l'estratègia en l'àmbit de la Generalitat hi ha d'haver una unitat per a l'obertura de dades dependent del centre directiu en matèria de transparència.

5. *Suprimit***15**

*Article 43. Informació producte de la investigació científica i tècnica*

1. En el marc del que preveu la normativa sobre ciència, tecnologia i innovació, les organitzacions compreses en l'article 3 que duguen a terme o financen activitats d'investigació han d'adoptar polítiques d'accés obert per a fomentar l'accés en format obert i reutilitzable de forma gratuïta a les dades i els resultats obtinguts en projectes d'investigació finançats majoritàriament amb fons públics, en aplicació del principi d'obertura per defecte i de compatibilitat amb els principis FAIR.

2. En l'àmbit de l'administració de la Generalitat i del seu sector públic instrumental, amb l'objectiu de promoure i difondre el coneixement obert, s'ha de crear un repositori institucional per a facilitar, amb protocols i estàndards normalitzats, la preservació, la disponibilitat i l'accés als documents i les dades d'accés obert que hagen generat o finançat els seus òrgans i entitats. En la creació i el manteniment d'aquest repositori s'ha de comptar amb la col·laboració de la Xarxa de Biblioteques Especialitzades de la Generalitat Valenciana.

CAPÍTOL VI

Planificació i organització administrativa

de la Generalitat en matèria de transparència

*Article 44. Comissió Interdepartamental de Govern Obert***16**

1. Per a la coordinació general en matèria de govern obert en l'àmbit de l'Administració de la Generalitat i el seu sector públic instrumental es crea la Comissió Interdepartamental de Govern Obert. Té, entre les seues funcions, la col·laboració amb la conselleria competent en matèria de govern obert en la planificació directiva i operativa, el seguiment periòdic i l'avaluació de les accions en la matèria. Així mateix, podrà aprovar instruccions i fixar criteris en la matèria.

2. La Comissió Interdepartamental de Govern Obert serà assistida en l'exercici de les seues funcions per una comissió tècnica designada a este efecte, que presidirà el centre directiu competent en matèria de govern obert.

3. La composició i les funcions de les comissions anteriors s'han de regular reglamentàriament i han d'incloure com a membre el delegat o delegada de Protecció de Dades de la Generalitat o la persona en qui delegue.

*Article 45. Unitats de transparència i participació***17**

1**.**  En cada departament del Consell es crearà, dependent de la subsecretaria, una unitat administrativa específica amb funcions en matèria de transparència, accés a la informació pública, dades obertes i participació ciutadana, que comptarà amb els recursos humans i materials necessaris per al correcte compliment de les seues funcions. Esta unitat s'encarregarà de coordinar les actuacions en estes matèries en l'àmbit de cada departament i de col·laborar en el seguiment del seu compliment amb el centre directiu competent en matèria de govern obert, amb la finalitat d'assegurar la implementació de les polítiques de govern obert de manera homogènia en tots els àmbits de l'actuació administrativa. Així mateix, haurà d'impulsar i fomentar actuacions de difusió i coneixement, així com vetlar pel compliment de les obligacions de govern obert en l'àmbit de la seua competència. Reglamentàriament es regularà la possibilitat que estes unitats puguen assumir funcions en matèria de protecció de dades i en la coordinació de la gestió dels sistemes d'informació

2. *Suprimit.*

3. Aquests òrgans han d'estar integrats per personal empleat públic amb formació i qualificació adequades en matèria de transparència i protecció de dades de caràcter personal. Les seues funcions, la composició i el funcionament s'han de desenvolupar reglamentàriament.

4. La resta dels òrgans i unitats del departament hauran de prestar la màxima col·laboració a la unitat de transparència i participació en el compliment de les seues funcions. Cada òrgan serà responsable d'executar els processos participatius d'acord amb les seues competències, facilitar la informació pública que conste en el seu poder que siga objecte de publicitat activa, de tramitar i resoldre les sol·licituds d'informació pública que siguen de la seua competència i de dur a terme les mesures necessàries per a fer pública la informació que generen en l'activitat administrativa com ara dades obertes, en les condicions i amb les característiques que establix esta llei i amb la coordinació de l'òrgan competent en matèria de transparència i dels que preveu este article.

*Article 46. Planificació estratègica i seguiment en matèria de transparència* **18**

1. En l'àmbit de l'administració de la Generalitat i el seu sector públic instrumental, el Consell, a proposta de la conselleria competent en matèria de transparència, aprova un pla estratègic per a la programació, la implantació i el seguiment de les actuacions en matèria de transparència per a l'aplicació i el desenvolupament d'aquesta llei i per a la millora contínua en aquesta matèria.

2. Aquest pla ha d'incloure, com a mínim, la relació d'accions que s'hagen de desenvolupar durant el pla, les actuacions necessàries per a dur-les a terme, el pressupost, els indicadors que permeten conèixer el grau de compliment de l'acció i l'òrgan directiu responsable de l'execució.

3. Anualment la comissió interdepartamental de transparència avalua el grau de compliment del pla, l'acta del qual es publica en el portal de transparència.

4. Durant l'elaboració i l'avaluació del pla estratègic de transparència se segueixen les vies previstes de participació per a la planificació estratègica en la llei de participació.

5. Per a l'elaboració del pla es consulten les unitats de transparència representades en la comissió interdepartamental.

TÍTOL II

Consell Valencià de Transparència

*Article 47. Naturalesa i actuació*

1. El Consell Valencià de Transparència és l'autoritat de garantia en matèria de transparència a la Comunitat Valenciana. Té com a finalitat garantir el dret d'accés a la informació pública i vetlar pel compliment de les obligacions de publicitat activa.

2. El Consell Valencià de Transparència actua amb autonomia orgànica i plena independència funcional i, en l'exercici de les seues funcions, no està sotmès a instruccions jeràrquiques de cap tipus.

3. El Consell Valencià de Transparència s'ha de regir pel que disposa la normativa sobre transparència i accés a la informació pública, per la regulació dels òrgans col·legiats, del procediment administratiu comú i pel seu reglament d'organització i funcionament, sense perjudici de les directrius i els acords que puga aprovar en virtut de la seua potestat d'autoorganització.

4. El Consell Valencià de Transparència ha d'actuar amb objectivitat, independència, imparcialitat, professionalitat i sotmetiment a l'ordenament jurídic en l'exercici de les seues competències.

5. La conselleria competent en matèria de transparència ha de posar a disposició del Consell Valencià de Transparència tots els recursos i els mitjans personals, tècnics i materials que siguen necessaris i suficients per a l'exercici de les seues funcions, sempre amb respecte a la seua independència i d'acord amb el seu pressupost. Així mateix, ha d'oferir la informació i el suport necessari per a garantir el compliment de la normativa pressupostària, de personal, patrimonial, de contractació i anàlogues per part del Consell Valencià de Transparència.

Amb aquest fi, el Consell Valencià de Transparència ha de comptar amb una oficina tècnica que li preste assistència i suport tècnic i administratiu, que estiga plenament sotmesa a les instruccions i l'organització que establisca el Consell Valencià de Transparència i que tinga rang mínim de servei. El personal que forme part d'aquesta oficina està adscrit, als efectes de l'aplicació de la normativa vigent sobre funció pública, a la conselleria competent en matèria de transparència.

6. El Consell Valencià de Transparència ha de tindre un portal web propi en el qual s'ha de publicar la informació derivada de les obligacions de publicitat activa establides en el títol I que corresponga al Consell Valencià de Transparència, a les persones que en formen part i a la seua oficina tècnica.

A més, en aquest portal s'han de publicar les resolucions, els informes, els criteris interpretatius, els acords i la seua memòria anual d'activitat, una vegada dissociada la informació que puga estar afectada pels límits establits en aquesta llei. També s'hi ha de publicar la informació sobre les resolucions complides, les incomplides i les impugnades davant la jurisdicció contenciosa administrativa per part dels subjectes obligats, a més de qualsevol altra informació que puga resultar d'interès per a la ciutadania.

*Article 48. Funcions del Consell Valencià de Transparència*

El Consell Valencià de Transparència té les funcions següents:

1. Resoldre les reclamacions contra les resolucions en matèria d'accés a la informació pública, amb caràcter previ a la impugnació en la jurisdicció contenciosa administrativa.

2. Exercir la funció de mediació quan s'impugnen per aquest procediment les resolucions en matèria d'accés a la informació pública, en els termes que es dispose en aquesta llei i en el desplegament reglamentari.

3. Fer el seguiment de l'execució de les resolucions que resolguen reclamacions en matèria d'accés a la informació i dels acords de mediació.

4. Vetlar pel compliment de les obligacions de publicitat activa contingudes en aquesta llei per part dels subjectes obligats dels articles 3 i 4.

5. Requerir d'ofici, a iniciativa pròpia o com a conseqüència de denúncia, l'esmena d'incompliments de les obligacions de publicitat activa que recull aquesta llei per part dels subjectes obligats dels articles 3 i 4 i fer el seguiment del seu compliment.

6. Instar la incoació d'expedients disciplinaris o sancionadors d'acord amb les previsions del títol V.

7. Resoldre les consultes que, en matèria de transparència, li plantegen les administracions públiques i altres entitats subjectes a aquesta llei.

8. Adoptar criteris d'interpretació uniforme de les obligacions en matèria de transparència que recull aquesta llei i aprovar directrius, recomanacions o guies per a l'aplicació o la interpretació per a complir-les millor.

9. Avaluar el grau d'aplicació i de compliment de les obligacions contingudes en aquesta llei en matèria de transparència.

10. Col·laborar, en matèria de transparència, amb òrgans de naturalesa anàloga, tant d'estatals com d'autonòmics.

11. Aprovar i trametre, en el primer trimestre de cada any, a les Corts Valencianes i al Consell una memòria específica sobre la seua activitat durant l'any anterior. Aquesta memòria ha de comprendre, com a mínim, les reclamacions i les consultes tramitades, els criteris doctrinals establerts, les recomanacions i els requeriments que el Consell Valencià de Transparència haja estimat oportú transmetre, de manera que s'identifique el nivell de compliment per part de les entitats obligades.

12. Informar preceptivament sobre els projectes normatius de la Generalitat en matèria de transparència.

13. Promoure activitats de formació i sensibilització en les matèries que li són pròpies.

14. Elaborar el seu reglament d'organització i funcionament, que s'ha d'elevar al Consell perquè l'aprove, i aprovar les directrius, les instruccions i les normes internes que siguen necessàries per a garantir el seu bon funcionament i el de la seua oficina tècnica.

15. Elaborar anualment una proposta de pressupost que incloga els recursos necessaris per al compliment de les seues funcions i formular-la a la conselleria competent en matèria de transparència perquè s'incloga en l'avantprojecte de pressupostos de la Generalitat.

16. Aquelles altres que li atribuïsquen altres disposicions de rang legal o reglamentari, o bé que siguen necessàries per al compliment eficaç dels seus fins.

*Article 49. Composició i estatut personal*

1. El Consell Valencià de Transparència està integrat per tres persones. En la composició final s'ha de respectar una composició equilibrada entre dones i homes.

2. Les candidatures són proposades pels grups parlamentaris, d'acord amb el procediment establit per Les Corts Valencianes, d'entre persones expertes en l'àmbit de les funcions del Consell Valencià de Transparència, de competència i prestigi reconeguts en els àmbits del dret públic o de l'administració pública i que compten amb més de deu anys d'experiència professional.

Després de la compareixença de les persones candidates en la comissió parlamentària corresponent, seran triades pel Ple de Les Corts Valencianes per majoria de tres cinquenes parts i, posteriorment, nomenades per decret del president de la Generalitat.

En el cas que, després de successives votacions, i en el termini de dos mesos des de la primera votació, no s'haguera aconseguit el consens necessari, després de la corresponent compareixença dels nous candidats, podrà ser aprovada per la majoria absoluta del Ple de Les Corts.**19**

3. Les persones que integren el Consell Valencià de Transparència es nomenen per un període de cinc anys. Poden ser reelegides per un únic període més i continuen en l'exercici de les seues funcions fins a la presa de possessió de qui hagen de succeir-les.

En el supòsit de vacant sobrevinguda, ha de nomenar-se una altra persona d'acord amb el procediment establit en l'apartat 2, el mandat de la qual acaba en la data en què hauria d'haver-ho fet el de la persona substituïda.

4. Les persones que componen el Consell Valencià de Transparència han de designar, d'entre elles, la persona que ha d'ocupar la presidència del Consell Valencià de Transparència; la qual es nomena per decret del President de la Generalitat. La persona designada només pot exercir la presidència durant un mandat, que ha de coincidir amb el període de cinc anys per al qual va ser nomenada, sense perjudici de la possible reelecció com a integrant del Consell Valencià de Transparència prevista en l'apartat tercer d'aquest article.

5. Les persones integrants del Consell Valencià de Transparència exerceixen el càrrec amb dedicació exclusiva i tenen la consideració d'alts càrrecs amb rang de director general o directora general.

Estan sotmeses al règim d'incompatibilitats i conflictes d'interessos previst per als alts càrrecs de la Generalitat i han de complir les obligacions de transparència i bon govern que se'n deriven d'acord amb aquesta llei; especialment, les relacionades amb les obligacions de publicitat activa de l'article 15 i les que estableix el títol III.

6. Les persones integrants del Consell Valencià de Transparència només es poden remoure per alguna de les causes següents:

a) Per defunció.

b) Per renúncia.

c) Per extinció del mandat.

d) Per incapacitat o inhabilitació declarades per sentència judicial ferma.

e) Per incompatibilitat declarada pel Ple de les Corts Valencianes, a proposta del Consell, una vegada l'Oficina de Control de Conflicte d'Interessos de la Generalitat haja instruït l'expedient sancionador corresponent, amb audiència prèvia a la persona interessada.

f) Per incompliment greu de les seues funcions declarat per majoria de tres cinquenes parts del Ple de les Corts Valencianes, amb un informe previ favorable del Consell Valencià de Transparència i amb audiència prèvia concedida a la persona interessada en la comissió parlamentària corresponent.

*Article 50. Estructura i funcionament*

1. Sense perjudici del que establisca el reglament d'organització i funcionament, el Consell Valencià de Transparència s'estructura en els òrgans següents:

a) Ple.

b) Presidència.

c) Secretaria.

2. El Consell Valencià de Transparència ha d'elaborar el seu reglament d'organització i funcionament, que s'ha d'elevar al Consell perquè l'aprove. Les seues modificacions poden efectuar-se a iniciativa del Consell Valencià de Transparència.

3. El reglament d'organització i funcionament ha de determinar l'estructura i l'organització del Consell Valencià de Transparència i de la seua oficina tècnica, com també les normes necessàries per al bon funcionament.

4. Dins el marc de les normes que establisca el reglament d'organització i funcionament, el Consell Valencià de Transparència pot aprovar instruccions, directrius, acords i normes internes per a organitzar la seua activitat i la de la seua oficina tècnica per al millor compliment de les funcions, atesa la seua potestat d'autoorganització.

5. La Secretaria del Consell Valencià de Transparència, l'ha d'exercir un funcionari o funcionària de carrera i s'ha de proveir pel sistema de lliure designació, una vegada escoltada la persona que ostente la Presidència del Consell Valencià de Transparència.

La persona que exercisca la secretaria, a la qual correspon la direcció administrativa de l'oficina tècnica, assisteix amb veu però sense vot a les reunions del Consell Valencià de Transparència, sense perjudici de la resta de funcions que li atribuïsca el reglament d'organització i funcionament.

*Article 51. Assistència jurídica*

1. L'assistència jurídica del Consell Valencià de Transparència, consistent en l'assessorament jurídic i en la representació i la defensa en judici, correspon a l'Advocacia General de la Generalitat.

2. Quan hi haja conflicte d'interessos per haver interposat recurs contenciós administratiu contra una resolució del Consell Valencià de Transparència un òrgan de l'administració de la Generalitat o del seu sector públic instrumental, el Consell Valencià de Transparència pot formalitzar contractes o convenis per a l'assistència jurídica externa.

3. A aquest efecte es nomena una advocada general del Consell, del cos de l'Advocacia de la Generalitat, que dependrà funcionalment de l'oficina tècnica de suport al Consell. **20**

*Article 52. Col·laboració i informació*

1. L'administració de la Generalitat ha de prestar la col·laboració necessària al Consell Valencià de Transparència per al desenvolupament eficaç de les seues funcions i per a la dotació de personal i de mitjans. Amb aquest propòsit, es poden establir els mecanismes de col·laboració que siguen oportuns per a garantir l'eficiència en la gestió dels serveis comuns.

En particular, en aquells casos en què el Consell Valencià de Transparència ha de resoldre reclamacions o consultes o adoptar criteris d'interpretació en assumptes en què entren en conflicte el principi de transparència i el dret fonamental a la protecció de dades, pot recaptar l'assessorament del delegat o delegada de protecció de dades de la Generalitat, qui informarà, amb caràcter no vinculant, dels aspectes consultats.

Per al compliment dels seus fins, el Consell Valencià de Transparència pot demanar les dades i els informes que estime necessaris a les administracions públiques i als subjectes als quals s'aplica aquesta llei, els quals han de facilitar la informació que se'ls sol·licite.

*Article 53. Pressupost*

El Consell Valencià de Transparència ha de disposar d'un programa pressupostari propi dins el pressupost de la Generalitat, que ha d'incloure la dotació suficient per a dur a terme les seues funcions amb independència.

El Consell Valencià de Transparència ha d'aprovar anualment una proposta de pressupost, que ha d'incloure els recursos necessaris per a desenvolupar la seua activitat d'acord amb les funcions atribuïdes per aquesta llei. La proposta s'ha de trametre a la conselleria competent en matèria de transparència perquè la trameta directament a la conselleria competent en matèria de pressupostos, a l'efecte que el seu contingut s'incorpore a l'avantprojecte de pressupostos de la Generalitat, tot d'acord amb el calendari fixat per les normes d'elaboració dels pressupostos de la Generalitat.

El Consell Valencià de Transparència pot adoptar instruccions en l'àmbit de la seua organització interna amb els indicadors que cal seguir per a definir la proposta de pressupost.

TÍTOL III

Bon govern i integritat pública

*Article 54. Principis d'actuació*

1. Les persones que exercisquen alts càrrecs compreses en l'article 6 d'aquesta llei s'han de regir, en l'exercici de les seues funcions, pel que hi ha disposat en la Constitució, l'Estatut d'autonomia de la Comunitat Valenciana i el títol II de la Llei 19/2013, de 9 de desembre, i la resta de l'ordenament jurídic, i han de promoure el respecte envers els drets fonamentals i les llibertats públiques.

Així mateix, han d'adequar la seua activitat als principis d'actuació i conducta següents:

a) Han d'actuar amb integritat, exemplaritat i transparència en la gestió dels afers públics, la qual cosa comporta la rendició de comptes de les polítiques públiques i de la gestió realitzada, tant interna com externa i davant la ciutadania, i han de fomentar la proximitat i l'accessibilitat de l'administració a la ciutadania.

b) Han de garantir una gestió financera justa i equitativa, dedicada a la millora del benestar de la ciutadania, d'acord amb els principis de bona administració i, en especial, els de legalitat, eficàcia, eficiència i sostenibilitat en la gestió dels recursos públics.

c) Estan obligades a l'exercici fidel de la funció, del càrrec o del lloc de treball que els pertoca, i a la gestió dels interessos públics que tinguen encomanats, amb imparcialitat i neutralitat respecte dels interessos privats afectats.

d) En l'elaboració de les polítiques públiques i de les normes, ha de prevaldre el principi de participació, que reforce la interacció amb organismes autonòmics i locals i la societat civil.

e) Han d'actuar amb igualtat en el tracte i sense arbitrarietat ni discriminacions de cap mena en l'exercici de les funcions que se'ls ha assignat.

f) Ha de prevaldre el principi de bona fe en el compliment de les seues obligacions, s'ha de fomentar la qualitat en la prestació dels serveis públics i l'aplicació del principi de bona administració.

g) Són responsables de les seues actuacions i de les actuacions dels organismes que dirigeixen, amb plenes garanties d'absència d'arbitrarietat en l'adopció de les decisions que adopten.

h) Han d'exercir les funcions i els poders que la normativa els confereix amb la finalitat exclusiva per a la qual els hi van ser atribuïts, i han d'evitar qualsevol acció que pose en risc l'interès públic o el patrimoni de les administracions públiques.

i) Han de comunicar als òrgans competents, especialment als òrgans i institucions de control i fiscalització, qualsevol actuació irregular de què tinguen coneixement. Per a això poden fer ús dels canals i les vies de denúncia o alerta que hi ha per a comunicar possibles situacions d'irregularitats, males pràctiques, frau o corrupció.

j) Han d'observar estrictament el règim d'incompatibilitats establit en l'ordenament jurídic i evitar situacions de conflicte d'interessos tant durant l'exercici del càrrec com després del cessament, i s'han d'abstindre d'intervenir en els afers en què concórrega cap causa que puga afectar-ne la imparcialitat.

k) Han d'exercir el càrrec en benefici exclusiu dels interessos públics, i han d'actuar amb imparcialitat i independència en la presa de decisions a fi d'evitar que la seua actuació puga estar condicionada per conflictes d'interessos.

l) Han de guardar la reserva deguda respecte dels fets o de les informacions conegudes amb motiu de l'exercici de les seues competències; han de fer servir la informació exclusivament en benefici de l'interès públic, i no poden obtindre cap avantatge, propi ni aliè, de la informació manejada.

m) Han de complir la política de regals que establisca el codi ètic o codi de bon govern de la institució a la qual pertanyen, no han d'acceptar regals que sobrepassen els usos i els costums de cortesia, ni tampoc acceptar favors o serveis en condicions avantatjoses que puguen condicionar l'exercici de les seues funcions.

n) No poden fer servir targetes de crèdit o de dèbit amb càrrec a comptes de la Generalitat o del sector públic d'aquesta.

o) Han d'actuar amb sobrietat i austeritat i gestionar, protegir i conservar els recursos i els béns públics adequadament perquè es destinen de manera prudent, eficient i productiva als fins per als quals van ser reservats i no es puguen fer servir a activitats o objectius que no siguen els permesos per la normativa.

p) Han de garantir que els reconeixements honorífics o commemoratius recaiguen en persones d'un compromís públic rellevant que mai hagen sigut condemnades penalment mitjançant una sentència ferma.

q) Han d'adoptar la rendició de comptes com un principi bàsic d'actuació, han de publicar els seus compromisos i han de dissenyar i avaluar de forma objectiva periòdicament les seues polítiques públiques.

2. El Consell i les corporacions locals, a més dels seus alts càrrecs, han d'assumir el compromís d'exercir l'acció de govern de manera transparent i de retre comptes de la seua gestió a la ciutadania. A aquests efectes, el Consell i les corporacions locals han d'impulsar instruments perquè l'òrgan de govern en conjunt, i cadascun dels integrants en el seu àmbit, puguen:

a) Compartir amb la ciutadania les decisions polítiques i els avanços i les dificultats de la gestió pública.

b) Donar compte de l'administració dels recursos públics i de la seua coherència amb la planificació de l'acció de govern.

c) Desenvolupar mecanismes per a la millora contínua de les polítiques i actuacions i la seua adaptació a les demandes ciutadanes.

d) Facilitar el control i l'avaluació de tota l'acció de govern per part de la ciutadania i enfortir la seua capacitat per a estimular i orientar aquesta acció.

*Article 55. Codis ètics i de conducta*

1. Amb l'objectiu de fomentar la integritat, l'ètica pública i el bon govern, les entitats incloses en l'article 3 han d'elaborar un codi ètic o de conducta que concrete i desenvolupe els principis d'actuació inclosos en aquest títol i incloga el contingut següent:

a) Els valors, les normes de conducta i els principis rectors de l'entitat i dels càrrecs i el personal vinculat a ella, com també la política de regals de l'entitat.

b) Els mecanismes per a l'efectivitat d'aquests valors, normes de conducta i principis rectors, i els que s'establisquen per al seguiment, el control i la interpretació del codi.

c) Vies i mecanismes de difusió, formació i sensibilització sobre el codi.

d) Revisió, rendició de comptes i actualització del codi.

2. A l'efecte del que hi ha previst en l'apartat anterior, els subjectes que ho estimen oportú poden adherir-se al codi de bon govern que aprove el Consell, adaptant-ne el contingut a les característiques de l'entitat de què es tracte, amb l'aprovació prèvia de l'òrgan de govern de l'entitat. Així mateix, poden elaborar-se models de codi ètic i de conducta per als diferents tipus d'entitat.

3. Els subjectes compresos en l'àmbit d'aplicació d'aquesta llei faran extensiva l'aplicació dels principis i les normes de conducta del codi a contractistes, persones i entitats beneficiàries d'ajudes i subvencions i la resta d'entitats i persones amb les quals es relacione l'entitat pública de què es tracte. A aquest efecte, s'ha d'incloure en els plecs de clàusules contractuals i en les bases de convocatòria de subvencions o d'ajudes.

4. De manera complementària a l'adopció del codi ètic o de conducta, en l'àmbit de les entitats incloses en l'article 3 s'ha de fomentar l'elaboració i l'aprovació de plans de prevenció de riscos per a la integritat a partir de l'autodiagnòstic i la identificació dels riscos de major rellevància en l'organització.

5. Per al disseny i l'adopció dels marcs d'integritat derivats dels codis ètics i de conducta a què es refereix l'apartat 1, com també per a la implantació de plans de prevenció, les entitats incloses en l'article 3 poden comptar amb l'assessorament i la col·laboració de l'Agència de Prevenció i Lluita contra el Frau i la Corrupció de la Comunitat Valenciana, sense perjudici de les mesures d'assistència i col·laboració que preveu l'apartat 1 de la disposició addicional segona.

*Article 56. Sistema d'integritat institucional*

1. En l'àmbit de l'administració de la Generalitat, el Consell ha d'impulsar el disseny i la implantació d'un sistema d'integritat institucional com a marc per a la gestió de la integritat i la millora de la cultura ètica de l'organització. Aquest sistema ha d'incloure, almenys, els elements i les eines següents:

a) Els codis ètics o de conducta que definisquen els valors, els principis i les normes de conducta en els marcs d'infraestructura ètica, desenvolupant-ne el contingut mínim previst en aquest títol i l'article anterior, inclosa la definició de la política de regals.

b) Mecanismes de difusió, informació, formació, sensibilització i desenvolupament dels marcs d'integritat i de la cultura ètica per a l'assumpció dels codis i la millora contínua de l'ètica pública. En particular, s'han de preveure materials i cursos de formació en integritat i ètica pública dirigida tant als alts càrrecs i assimilats com al personal empleat públic.

c) Vies per a la formulació i la resolució de consultes i dilemes en l'aplicació dels codis i per al seguiment i resposta a comunicacions, alertes o queixes amb relació al compliment.

d) Instruments de garantia del compliment i l'efectivitat del sistema d'integritat institucional, amb la creació d'una comissió d'ètica institucional que incloga la participació de persones expertes externes a l'administració.

e) Mecanismes de seguiment, avaluació, rendició de comptes i millora contínua del sistema d'integritat.

2. En el disseny del sistema d'integritat institucional s'ha de tindre en compte la identificació dels riscos per a la integritat pública de major rellevància i els plans per a la prevenció. En la seua definició s'ha d'atendre als òrgans i instruments previstos en la Llei 22/2018, de 6 de novembre, d'Inspecció General de Serveis i del sistema d'alertes per a la prevenció de males pràctiques en l'administració de la Generalitat i el seu sector públic instrumental.

Així mateix, per al cas de possibles casos susceptibles de frau i corrupció o d'irregularitats i males pràctiques, s'ha de disposar dels canals d'alerta i denúncia previstos en la llei reguladora de l'Agència de Prevenció i Lluita contra la Corrupció de la Comunitat Valenciana i en la que regula el sistema d'alertes per a la prevenció de males pràctiques en l'administració de la Generalitat i el seu sector públic instrumental.

3. Per al disseny i la implementació del sistema d'integritat institucional, s'ha de comptar amb l'assessorament i la col·laboració de l'Agència de Prevenció i Lluita contra la Corrupció de la Comunitat Valenciana.

TÍTOL IV

Planificació i avaluació

CAPÍTOL I

Rendició de comptes de l'acció de govern

*Article 57. Pla de govern***21**

1. De conformitat amb el programa de govern exposat davant Les Corts Valencianes per la persona que ocupe la presidència de la Generalitat en el Ple d'investidura, el Consell ha d'elaborar i aprovar, durant el primer any del seu mandat, el pla polític de govern de la legislatura.

2. El pla de govern, que té naturalesa política, ha de definir els objectius polítics i les línies d'actuació del Consell més destacades. S'emetrà un informe sobre el grau de compliment d'aquest al temps en què haja de celebrar-se el debat a què fa referència l'apartat 4.

3. El pla de govern pot indicar quines mesures o actuacions significatives determinades, pels impactes o conseqüències possibles o per la rellevància del problema al qual s'enfronten, se sotmeten a un procés d'avaluació prèvia d'impacte, amb indicació de l'estimació temporal d'aquesta avaluació.

4. Transcorreguts tres anys des de la presa de possessió del president de la Generalitat Valenciana, aquest ha de sol·licitar a Les Corts Valencianes la celebració d'un debat en el qual aquestes es pronuncien sobre el compliment del pla de govern.

5. El pla de govern s'ha de remetre a Les Corts Valencianes perquè en prenguen coneixement i s'ha de publicar en el *Diari Oficial de la Generalitat Valenciana*i en el portal de transparència de la Generalitat.

*Article 58.* Suprimit **22**

CAPÍTOL II

Qualitat normativa

*Article 59. Principis de bona regulació normativa*

1. El Consell ha d'exercir la iniciativa legislativa i la potestat reglamentària de manera que les normes complisquen els principis de necessitat, eficàcia, proporcionalitat, seguretat jurídica, transparència i eficiència propis de la bona regulació, i que el procés d'elaboració siga transparent i participatiu.

2. La iniciativa normativa ha de disposar d'un marc normatiu estable, clar i fàcil de conèixer i comprendre per la ciutadania.

3. Les iniciatives normatives han de considerar en primer lloc i donar preferència a aquelles mesures que siguen menys restrictives per als drets de les persones.

4. L'adequació a aquests principis dels avantprojectes de llei i dels projectes de reglament ha d'estar suficientment justificada en l'exposició de motius o el preàmbul corresponents.

*Article 60. Simplificació normativa*

1. El Consell ha de considerar, en exercir la iniciativa legislativa i la potestat reglamentària, que les noves normes contribuïsquen a la simplificació de l'ordenament jurídic vigent.

2. Amb la finalitat de facilitar el coneixement de les normes jurídiques i el seu ús, la Generalitat ha d'elaborar textos consolidats d'aquelles normes que hagen sigut modificades. Els textos consolidats tindran valor informatiu i han d'indicar la seua naturalesa i les normes que consoliden.

*Article 61.*Suprimit**23**

*Article 62. Planificació normativa*

1. Anualment, el Consell ha d'aprovar el pla normatiu de l'administració de la Generalitat, que contindrà les iniciatives legislatives i reglamentàries que aprovarà al llarg de l'any.

2. Així mateix, aquest pla també contindrà una valoració del compliment del pla normatiu anterior i les avaluacions de resultats de les normes que s'hagen efectuat durant l'any vençut. L'avaluació dels resultats de les normes haurà d'indicar, si és el cas, si s'han aconseguit els objectius proposats i si estava justificat el cost i les càrregues imposades per la norma corresponent.

3. Una vegada siga aprovat, el pla normatiu es publicarà en el Portal de Transparència de la Generalitat.

CAPÍTOL III

Planificació i avaluació de les polítiques i els serveis

*Article 63. Foment de la cultura de la planificació i l'avaluació*

Les administracions públiques han d'adoptar mesures que fomenten i integren en les seues organitzacions una cultura de planificació i d'avaluació dels serveis, de la gestió i de les polítiques públiques, per a contribuir així a la integritat institucional. Per a això, cal dur a terme accions per a la divulgació, la sensibilització i la formació del personal, a fi d'incentivar la generació de xarxes de coneixements d'equips de col·laboració per al desenvolupament d'eines tècniques que en faciliten la implementació.

Dins dels elements que ha de tindre en compte cada administració per al foment de la cultura de la planificació i l'avaluació, està la realització d'una diagnosi de situació, l'establiment de les metes generals, la fixació dels objectius estratègics i operatius, l'avaluació del compliment mitjançant indicadors i la implantació de processos de millora continua.

*Article 64. Avaluació dels plans i programes*

1. Els plans i els programes de l'administració de la Generalitat i el seu sector públic instrumental, anuals i plurianuals, que guien la seua actuació i en els quals es fixen objectius concrets, han de ser objecte d'avaluació del grau de compliment i els resultats.

A aquest efecte, les conselleries i els ens que conformen el sector públic instrumental de la Generalitat han d'implantar sistemes de mesura de la seua activitat, establint indicadors a fi d'obtindre la informació necessària per a conéixer el grau de compliment i el nivell de qualitat en la prestació dels serveis públics.

Amb aquest fi, s'ha d'impulsar el desenvolupament de ferramentes digitals de quadres de comandament basats en dades i indicadors i l'ús per part dels òrgans gestors, per a millorar els processos de presa de decisions i el disseny de polítiques públiques i afavorir l'avaluació i la rendició de comptes a partir de la gestió de les dades.

2. Els resultats de l'avaluació del compliment dels plans i programes s'han de consignar en un informe específic que es publicarà en el portal de transparència de la Generalitat.

Ha d'indicar fins a quin punt s'han aconseguit o s'estan aconseguint els objectius establits o esperats i, quan siga possible, el seu cost en termes de temps i recursos humans i materials.

3. Les avaluacions dels plans i programes les ha de fer el personal de les conselleries i dels ens respectius, i la responsabilitat del seu impuls o desenvolupament correspon a les sotssecretaries de les conselleries, o a les gerències o als òrgans equivalents en l'àmbit del sector públic instrumental, d'acord amb les seues competències d'òrgan inspector de tots els serveis del seu departament i d'impuls de les reformes dirigides a la millora dels serveis.

TÍTOL V

Règim sancionador

*Article 65. Règim jurídic*

1. Sense perjudici del règim sancionador establit en el títol II de la Llei 19/2013, de 9 de desembre, i d'altres responsabilitats que puguen esdevenir-se, l'incompliment de les obligacions d'aquesta llei se sancionarà d'acord amb el que determina aquest títol.

2. La potestat sancionadora respecte de les infraccions tipificades en aquesta llei s'ha d'exercir de conformitat amb el que disposa aquest títol i la normativa en matèria de règim jurídic del sector públic.

Les sancions disciplinàries s'han de regir pels procediments establits per al personal funcionari, estatutari o laboral que es puga aplicar en cada cas.

*Article 66. Règims específics*

1. A l'incompliment de les obligacions relatives a la gestió i aplicació dels recursos públics s'ha d'aplicar la normativa reguladora de la responsabilitat comptable i, si és el cas, la legislació específica reguladora d'aquesta matèria, sense perjudici de les responsabilitats de qualsevol tipus que puguen derivar-se de les actuacions practicades en l'àmbit d'aquesta responsabilitat.

2. El règim sancionador per l'incompliment de les normes sobre incompatibilitats o declaracions que han de realitzar els alts càrrecs i assimilats de l'administració de la Generalitat i el seu sector públic instrumental és el que estableix la normativa aplicable en matèria d'incompatibilitats i conflictes d'interessos dels alts càrrecs.

*Article 67. Responsabilitat*

1. Són responsables de les infraccions les persones físiques o jurídiques, qualsevol que siga la seua naturalesa, que realitzen accions o que incórreguen en les omissions tipificades en la present llei amb dol, culpa o negligència.

2. En particular, són responsables:

a) Les persones que ocupen alts càrrecs i assimilats i el personal al servei de les organitzacions previstes en

l'article 3.

b) Els organismes i les entitats obligades a complir la legislació bàsica als quals fan referència l'article 4 i l'apartat 1 de l'article 5.

*Article 68. Infraccions imputables a alts càrrecs i assimilats o de caràcter disciplinari*

Són infraccions imputables a les persones que ocupen alts càrrecs i assimilats i al personal al servei de les entitats previstes en l'article 3 les següents:

1. Infraccions molt greus:

a) L'incompliment de les obligacions de publicitat activa previstes quan s'haja desatès el requeriment exprés del Consell Valencià de Transparència.

b) L'incompliment de les resolucions definitives i fermes dictades pel Consell Valencià de Transparència que resolguen reclamacions en matèria d'accés i dels acords de mediació, una vegada requerit el compliment pel Consell Valencià de Transparència.

c) Ocultar deliberadament l'existència d'informació pública per a impedir-ne el coneixement i accés.

2. Infraccions greus:

a) La falta de col·laboració amb el Consell Valencià de Transparència quan aquest haja sol·licitat dades o informació per a la tramitació d'expedients en matèria de dret d'accés o publicitat activa o per a l'avaluació de les obligacions de transparència.

b) Denegar sense motivació les sol·licituds d'accés a la informació pública.

c) Facilitar l'accés a la informació en virtut d'una sol·licitud d'accés incomplint de forma rellevant les exigències derivades del principi de veracitat

3. Infraccions lleus:

a) L'incompliment de les obligacions de publicitat activa previstes en aquesta llei.

b) L'incompliment injustificat de l'obligació de resoldre en termini la sol·licitud d'accés a la informació pública.

c) La demora injustificada en l'enviament d'informació que els sol·licite el Consell Valencià de Transparència per a la tramitació d'expedients en matèria de dret d'accés o publicitat activa o per a l'avaluació de les obligacions de transparència.

*Article 69. Infraccions d'altres entitats subjectes a obligacions de publicitat activa*

Són infraccions imputables a les entitats de naturalesa privada a què es refereix l'article 4:

1. Infracció molt greu: l'incompliment de les obligacions de publicitat activa que els siguen d'aplicació quan s'haja desatès el requeriment exprés del Consell Valencià de Transparència.

2. Infracció greu: l'incompliment reiterat de les obligacions de publicitat activa que els siguen d'aplicació, o publicar la informació incomplint de forma rellevant les exigències derivades del principi de veracitat.

3. Infracció lleu: l'incompliment de les obligacions de publicitat activa que s'apliquen quan no constituïsca infracció greu o molt greu.

*Article 70. Infraccions de les persones obligades al subministrament d'informació*

Són infraccions imputables a les persones físiques i jurídiques a les quals es refereix l'apartat 1 de l'article 5 les següents:

1. Infraccions molt greus:

a) L'incompliment de l'obligació de subministrament d'informació que haja sigut reclamada com a conseqüència d'un requeriment del Consell Valencià de Transparència o per a donar compliment a una resolució seua en matèria d'accés a la informació.

b) La reincidència en la comissió de faltes greus. S'entendrà per reincidència la comissió en el terme d'un any de més d'una infracció de la mateixa naturalesa quan així haja sigut declarat per resolució ferma.

2. Infraccions greus:

a) La falta de contestació al requeriment d'informació.

b) Subministrar la informació incomplint de forma rellevant les exigències derivades del principi de veracitat.

c) La reincidència en la comissió de faltes lleus. S'entén per reincidència la comissió en el terme d'un any de més d'una infracció de la mateixa naturalesa quan així haja sigut declarat per resolució ferma.

3. Infraccions lleus:

a) El retard injustificat en el subministrament de la informació.

b) El subministrament parcial o en condicions diferents de les reclamades sense causa justificada o fora dels supòsits previstos en la llei.

*Article 71. Sancions aplicables a alts càrrecs i assimilats i al personal al servei de les administracions públiques*

1. A les infraccions tipificades en l'article 68 que siguen imputables a alts càrrecs i assimilats, se'ls podrà aplicar una o més de les sancions següents:

a) En el cas d'infraccions molt greus:

1.r Declaració de l'incompliment i publicació en el *Diari Oficial de la Generalitat Valenciana*, en tot cas.

2.n Multa d'entre 6.001 i 12.000 euros.

3.r Cessament en el càrrec.

4.t No poder ocupar cap lloc d'alt càrrec o assimilat per un període de fins a cinc anys.

b) En el cas d'infraccions greus:

1.r Declaració de l'incompliment i publicació en el *Diari Oficial de la Generalitat Valenciana*.

2.n Multa d'entre 601 i 6.000 euros.

3.r Suspensió de l'exercici del càrrec durant un període d'entre tres i sis mesos.

c) En el cas d'infraccions lleus:

1.r Amonestació

2.n Multa de fins a 600 euros.

2. Al personal al servei de les entitats previstes en l'article 3, per la comissió de les infraccions tipificades a l'article 66 se'ls hi aplicarà el règim disciplinari que en cada cas resulte aplicable segons la normativa.

*Article 72. Sancions a altres entitats*

1. A les persones responsables de les infraccions previstes en els articles 69 i 70 se'ls aplicaran les sancions següents:

a) Les infraccions molt greus se sancionaran amb una multa compresa entre 30.001 i 100.000 euros.

b) Les infraccions greus se sancionaran amb una multa compresa entre 5.001 i 30.000 euros.

c) Les infraccions lleus se sancionaran amb amonestació o multa compresa entre 200 i 5.000 euros.

2. Les infraccions greus i molt greus poden comportar el reintegrament total o parcial de la subvenció concedida o, si és el cas, la resolució del contracte, concert o vincle establit. Les infraccions molt greus poden comportar, a més, la prohibició d'obtenir subvencions durant un període màxim de tres anys. Per a la imposició i graduació d'aquestes sancions accessòries cal ajustar-se a la gravetat dels fets i la seua repercussió, d'acord amb el principi de proporcionalitat.

*Article 73. Proporcionalitat i publicitat de les sancions*

1. Per a la graduació de cada sanció cal ajustar-se als criteris establits per la normativa que regula els principis de la potestat sancionadora. Especialment s'han de tenir en compte el grau de culpabilitat i intencionalitat, la reiteració o reincidència, el dany o perjudici per a l'interès públic i la repercussió de la conducta en la ciutadania.

2. Les sancions que s'imposen per la comissió d'infraccions molt greus i greus previstes en aquesta llei s'han de fer públiques en el Portal de Transparència, sense perjudici dels supòsits en què hagen de ser objecte de publicació en el *Diari Oficial de la Generalitat Valenciana*.

*Article 74. Procediment*

1. Per a la imposició de les sancions establides en aquest títol s'han d'aplicar els principis i les regles generals sobre l'exercici de la potestat sancionadora. En el cas d'infraccions imputables al personal al servei dels subjectes obligats, s'ha d'aplicar el règim disciplinari funcionarial, estatutari o laboral que en cada cas siga procedent.

2. El procediment s'ha d'iniciar sempre d'ofici per acord de l'òrgan competent, siga per iniciativa pròpia o com a conseqüència d'ordre superior, a petició raonada d'altres òrgans o per denúncia. Prèviament a la incoació, aquest òrgan pot sol·licitar informe al Consell Valencià de Transparència, com a autoritat encarregada de vetlar pel compliment de les obligacions de transparència d'aquesta llei.

3. El Consell Valencià de Transparència, quan constate incompliments susceptibles de ser qualificats en alguna de les infraccions previstes en aquest títol, ha d'instar la incoació del procediment. En aquest cas, l'òrgan competent està obligat a incoar el procediment i a comunicar al Consell Valencià de Transparència les actuacions dutes a terme i el resultat del procediment.

4. Totes les resolucions que posen fi als procediments sancionadors que s'instruïsquen han de disposar d'un informe previ i preceptiu del Consell Valencià de Transparència. La petició i l'emissió d'aquest informe suposa la suspensió del transcurs del termini per a resoldre el procediment.

5. El termini màxim per a resoldre el procediment és de sis mesos des de la iniciació. Si transcorregut aquest termini no s'ha dictat resolució, es produïx la caducitat, d'acord amb el que hi ha previst en la normativa reguladora del procediment administratiu comú de les administracions públiques.

*Article 75. Competències sancionadores en matèria de transparència*

1. La competència per a la imposició de sancions disciplinàries atribuïbles al personal al servei dels subjectes obligats inclosos en l'article 3 correspon a l'òrgan que determine la normativa aplicable en l'administració o organització en què preste serveis la persona infractora.

2. La competència sancionadora per a la imposició de les sancions per infraccions atribuïbles a alts càrrecs i assimilats dels subjectes obligats inclosos en l'article 3 queda atribuïda de la manera següent:

a) Els òrgans competents per a ordenar la incoació dels expedients sancionadors són:

1.r El Consell, a proposta de la conselleria competent en matèria de transparència, en el cas d'alts càrrecs que tinguen la condició de membre del Consell o ocupen el càrrec de la secretaria autonòmica.

2.n La persona titular de la conselleria competent en matèria de transparència, en el cas d'altres alts càrrecs i assimilats de l'administració de la Generalitat o del seu sector públic instrumental diferents dels anteriors.

3.r En el cas de les universitats públiques, l'òrgan que determine la seua normativa aplicable i, si recau en el subjecte presumptament responsable de la infracció, el màxim òrgan col·legiat de govern.

4.t En el cas d'alts càrrecs i assimilats al servei de l'administració local, l'òrgan que determine la seua normativa aplicable i, si recau en el subjecte presumptament responsable de la infracció, el màxim òrgan col·legiat de govern, el ple.

b) La instrucció dels procediments correspon als òrgans següents:

1.r El centre directiu que tinga atribuïda la inspecció general de serveis, en el cas que la persona infractora siga un alt càrrec de l'administració de la Generalitat o del seu sector públic instrumental.

2.n En el cas de les universitats públiques, l'òrgan que es determine en la seua normativa.

3.r L'òrgan que corresponga d'acord amb la normativa de règim local, en el cas d'infraccions comeses en l'àmbit de l'administració local.**24**

c) La competència per a la imposició de les sancions correspon:

1.r Al Consell, en el cas d'alts càrrecs que tinguen la condició de membre del Consell o ocupen el càrrec de la secretaria autonòmica.

2.n A la persona titular de la conselleria competent en matèria de transparència, en el cas d'altres alts càrrecs i assimilats de l'administració de la Generalitat o del seu sector públic instrumental diferents dels anteriors.

3.r En el cas de les universitats públiques, a l'òrgan que determine la seua normativa aplicable i, si recau en el subjecte presumptament responsable de la infracció, al màxim òrgan col·legiat de govern.

4.t En el cas d'alts càrrecs i assimilats al servei de l'administració local, a l'òrgan que determine la seua normativa aplicable i, si recau en el subjecte presumptament responsable de la infracció, al màxim òrgan col·legiat de govern, el ple.

d) Quan l'alt càrrec o assimilat presumptament infractor estiga adscrit a la conselleria competent en matèria de transparència, la incoació, la instrucció i la resolució del procediment sancionador les han de fer els òrgans corresponents de la conselleria que es determine reglamentàriament en funció de l'estructura orgànica del Consell.

e) En el cas de les corporacions de dret públic, les federacions esportives, les associacions constituïdes per les administracions públiques i la resta d'entitats de l'article 3 no recollides en les lletres a, b i c d'aquest apartat, la incoació, la instrucció i la resolució del procediment sancionador les han de fer els òrgans que determinen els seus estatuts o la normativa aplicable.

3. En el supòsit d'infraccions de les tipificades en l'article 69, la potestat sancionadora l'ha d'exercir la persona titular de la conselleria competent en matèria de transparència.

4. Per a les infraccions previstes en l'article 70, la competència correspon a l'òrgan que determine la normativa aplicable en l'administració o entitat a la qual es trobe vinculada la persona infractora, o per l'entitat titular del servei públic.

*Article 76. Competències sancionadores en matèria de bon govern***25**

1. En l'àmbit de l'administració de la Generalitat i del seu sector públic instrumental, les competències sancionadores previstes en matèria de bon govern en el títol II de la Llei 19/2013, de 9 de desembre, queden atribuïdes a:

a) L'òrgan competent per a ordenar la incoació dels expedients sancionadors:

1.r Quan l'alt càrrec siga membre del Consell o titular d'una secretaria autonòmica, el Consell, a proposta de la persona titular de la conselleria que tinga atribuïda la competència en matèria de transparència.

2.n Quan siguen persones diferents de les anteriors, la persona titular de la conselleria que tinga atribuïda la competència en matèria de transparència.

b) La instrucció dels procediments correspon al centre directiu que tinga atribuïda la inspecció general de serveis.

c) La competència per a la imposició de sancions correspon:

1.r Al Consell, quan l'alt càrrec tinga la condició de membre d'aquest o siga titular d'una secretaria autonòmica, a proposta de la persona titular de la conselleria que tinga atribuïda la competència en matèria de transparència.

2.n A la persona titular de la conselleria competent que tinga atribuïda la competència en matèria de transparència, quan siga una persona distinta de les anteriors.

2. En la resta de subjectes obligats compresos en l'àmbit d'aplicació d'aquesta llei, les competències sancionadores corresponen als òrgans als quals s'atribueix aquesta competència d'acord amb la normativa que se'ls aplique.

DISPOSICIONS ADDICIONALS

*Primera. Aplicació als règims especials del dret d'accés a la informació pública*

Aquelles matèries que tinguen previst un règim jurídic específic d'accés a la informació s'han de regir per la seua normativa específica i, supletòriament, per aquesta llei i per la Llei 19/2013, de 9 de desembre. En aquests supòsits, només es poden aplicar límits o restriccions no previstes per aquesta llei quan estiguen determinades per una norma amb rang de llei.

En tots el casos, el Consell Valencià de Transparència és competent per vetllar pel compliment del dret d'accés a la informació pública i conéixer les reclamacions contra els actes i les resolucions que es dicten de concessió o denegació total o parcial d'accés a la informació pública, amb l'excepció de les previstes en l'apartat 4 de l'article 38. Aquest sistema de garantia és compatible amb l'aplicació dels mecanismes de garanties que regule la normativa específica, si s'escau.

*Segona. Mesures generals d'aplicació de la llei*

1. Les diputacions provincials, en el marc de les seues competències, han de prestar l'assistència tècnica necessària per al compliment de les obligacions de transparència i bon govern per part d'aquells municipis que així ho necessiten per la dimensió poblacional o perquè disposen de capacitat econòmica i de gestió insuficients. Sense perjudici d'això, l'administració de la Generalitat pot adoptar mesures de col·laboració amb la resta d'administracions públiques per a facilitar el compliment de les obligacions que s'estableixen en aquesta llei per part de les entitats de l'administració local.

En aquest sentit, l'administració de la Generalitat, en col·laboració amb les diputacions provincials i amb la Federació Valenciana de Municipis i Províncies, ha d'establir un programa de suport a les entitats locals, especialment a les que disposen de menys recursos i capacitat tècnica i operativa, per a aplicar les seues obligacions de transparència i bon govern. Aquest programa ha d'incloure suport tecnològic, tècnic i jurídic, i també assistència, formació i assessorament.

2. L'administració de la Generalitat ha d'adoptar mesures de suport per a facilitar el compliment de les obligacions d'aquesta llei per les entitats privades per a les quals la llei estableix obligacions de transparència vinculades a la percepció de fons públics, especialment per a les pimes per ser les que fonamenten l'estructura econòmica valenciana i les que disposen de menys recursos. En aquest sentit, s'han d'elaborar guies o protocols i en les convocatòries de subvencions o els convenis subscrits s'ha de preveure mesures especifiques que faciliten l'accés als mitjans necessaris per al compliment d'aquestes obligacions.

3. L'administració de la Generalitat podrà establir mesures complementàries i instruments de col·laboració amb la resta d'institucions i entitats subjectes a les obligacions de transparència d'aquesta llei, i especialment amb les corporacions de dret públic i les federacions esportives, dirigides a facilitar el compliment d'aquestes obligacions i promoure la interoperabilitat i l'accés a la informació subjecta a publicitat.

4. A l'efecte del que disposa l'apartat 4 de l'article 11, per a complir les obligacions de transparència que estableix aquesta llei s'han de crear o adaptar les aplicacions informàtiques necessàries en atenció als principis d'austeritat en les despeses i de sostenibilitat financera, tot a fi d'evitar duplicitats innecessàries.

*Tercera. Adaptacions organitzatives i de funcionament*

1. Els subjectes inclosos en l'àmbit d'aplicació d'aquesta llei han de promoure i fer les adaptacions organitzatives, procedimentals i de règim intern que siguen necessàries per a ajustar la seua activitat al que s'estableix en aquesta llei, d'acord amb el que hi ha previst en l'apartat 5 de l'article 10.

2. En l'administració de la Generalitat i el seu sector públic instrumental s'han de dur a terme les adaptacions que siguen pertinents en les normes organitzatives dels departaments per a adaptar-les al que es preveu en el capítol VI del títol I i els articles 42 i 47 d'aquesta llei.

*Quarta. Corts Valencianes i institucions estatutàries*

D'acord amb el règim institucional i la independència de les Corts Valencianes i de les institucions recollides per l'article 20.3 de l'Estatut d'autonomia, aquestes institucions han de promoure les modificacions necessàries dels seus reglaments o normes de govern per a adaptar el seu règim i funcionament als principis i les obligacions contingudes en aquesta llei i aplicar-la en el seu àmbit d'acord amb la seua naturalesa institucional. Especialment, i entre altres, pel que fa als aspectes següents:

1. Facilitar l'accés de les ciutadanes i els ciutadans a la documentació i la informació parlamentàries i de les institucions incloses en l'article 20.3 de l'Estatut d'autonomia.

2. Facilitar la informació relativa als diputats i diputades i a les persones que ocupen càrrecs o comissionats, incloent-hi els seus currículums o perfils professionals, l'agenda, les retribucions íntegres, els obsequis percebuts i, si és el cas, les declaracions d'activitats i béns, i garantir la publicació de la informació relativa al personal eventual.

3. Desenvolupar i definir en el seu propi àmbit els principis d'ètica pública i bon govern i adoptar els codis corresponents per a diputats i diputades i per als membres de cada institució.

4. Establir i regular el seu propi portal de transparència, siga de manera exclusiva, mancomunada o en col·laboració.

5. Establir el corresponent sistema de garanties propi per a assegurar el compliment de les obligacions previstes en la llei, que ha d'incloure un procediment de reclamació front a resolucions en matèria de dret d'accés davant una comissió col·legiada constituïda en el si de cada institució. La informació sobre aquesta via de reclamació s'ha d'incloure en les resolucions que es dicten en aquesta matèria i ha d'estar accessible en els seus portals web.

6. Establir el procediment intern i especificar els òrgans competents per a resoldre les sol·licituds d'accés a la informació.

*Cinquena. Pla de formació de la Generalitat*

1. El pla anual de formació per al personal empleat públic de l'administració de la Generalitat, elaborat per l'Escola Valenciana d'Administració Pública (EVAP), ha d'incloure un àmbit formatiu específic en matèria de transparència i bon govern, que oferisca accions formatives en les matèries de transparència, obertura i reutilització de dades, bon govern i integritat i ètica pública.

2. Independentment d'això, també s'ha d'habilitar, amb caràcter obligatori, almenys una acció formativa en la categoria d'autoformació sobre aquest àmbit formatiu específic.

3. La Generalitat pot col·laborar amb altres administracions públiques o entitats del sector públic amb aquest fi.

4. La conselleria competent en matèria de transparència ha d'impulsar la formació i la sensibilització en la matèria mitjançant convenis de col·laboració amb universitats i altres institucions públiques i centres d'investigació.

5. Anualment s'ha d'elaborar una memòria d'activitats i objectius aconseguits. Aquesta informació s'ha de publicar en el Portal de Transparència de la Generalitat.

*Sisena. Avaluació del compliment de les obligacions de transparència*

1. El Consell Valencià de Transparència ha d'adoptar sistemes d'indicadors objectius per a l'avaluació del compliment pels subjectes obligats de les obligacions de transparència que estableix aquesta llei, especialment per a les obligacions de publicitat activa.

2. Les entitats incloses en l'àmbit d'aplicació d'aquesta llei tenen el deure de col·laborar amb el Consell Valencià de Transparència per a l'avaluació del compliment de les obligacions de transparència, per a la qual cosa han de seguir les directrius o indicacions que s'establisquen.

3. Per a l'elaboració del sistema d'indicadors per a l'avaluació es poden establir mecanismes de col·laboració amb les administracions públiques, les universitats públiques valencianes i les autoritats de transparència de l'Estat i de la resta de les comunitats autònomes.

*Setena. Habilitació de crèdits*

1. La conselleria competent en matèria d'hisenda habilitarà els crèdits i realitzarà, si escau, les modificacions pressupostàries necessàries per a la posada en funcionament del Consell Valencià de Transparència, en relació amb els llocs a què fan referència els articles 47 i 49.

2. A l'efecte de la constitució de les unitats administratives específiques a què es refereix l'article 45, cadascun dels departaments del Consell com també cadascuna de les entitats i subjectes que conformen el sector públic instrumental de la Generalitat han de finançar, amb càrrec al seu pressupost, la dotació de mitjans personals i materials. En aquest mateix sentit, la conselleria competent en matèria de transparència ha de dotar, amb càrrec al seu pressupost, els mitjans personals i materials necessaris per a assumir les noves funcions establides en aquesta llei. A aquest efecte, s'ha de tindre en compte aquestes funcions en l'elaboració del projecte de pressupostos de la Generalitat.

*Vuitena. Remissions normatives*

Les referències normatives efectuades en altres normes a les disposicions de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, que es deroguen, a excepció de les que es referisquen a les disposicions del seu títol V, s'entendran realitzades als preceptes corresponents d'aquesta llei.

DISPOSICIONS TRANSITÒRIES

*Primera. Mandat dels membres del Consell de Transparència, Accés a la Informació Pública i Bon Govern*

El Consell Valencià de Transparència regulat en aquesta llei substitueix el Consell de Transparència, Accés a la Informació Pública i Bon Govern. Les persones que en el moment de l'entrada en vigor d'aquesta llei formen part del Consell de Transparència, Accés a la Informació Pública i Bon Govern continuaran en el seu actual règim jurídic fins a la conclusió del seu període de mandat i el nomenament dels nous membres del Consell Valencià de Transparència.

*Segona. Règim transitori en matèria de publicitat activa*

Es mantindrà vigent el capítol I del títol I de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, fins que no es produïsca l'entrada en vigor del capítol II del títol I de la present llei, d'acord amb el que preveu la disposició final segona d'aquesta llei.

*Tercera. Aplicació de les disposicions relatives al pla de govern*

Les actuacions previstes en el capítol I del títol IV, relatives al pla de govern, seran exigibles a partir de la presa de possessió d'un nou Consell a l'inici de la legislatura següent.

DISPOSICIÓ DEROGATÒRIA

*Única. Derogació normativa*

Amb l'entrada en vigor d'aquesta llei queden derogats, de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, els articles de 2 a 6, ambdós inclosos; els títols I, II, III i IV en la seua totalitat, i les disposicions addicionals. També es deroguen els apartats 1 i 2 de l'article 1, el contingut del qual passa a ser paràgraf únic.

Així mateix, queden derogades totes les disposicions del mateix rang o d'un rang inferior que s'oposen al que estableix aquesta llei.

DISPOSICIONS FINALS

*Primera. Modificació del títol de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana*

Es modifica el títol de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, que passa a denominar-se Llei de participació ciutadana de la Comunitat Valenciana.

*Segona. Desplegament i marc legal*

1. Es faculta el Consell perquè desplegue reglamentàriament les disposicions contingudes en aquesta llei.

2. Romandran en vigor, en tot el que no s'opose a aquesta llei i fins que no es deroguen expressament, el Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern, i el Decret 56/2016, del Consell, de 6 de maig, pel qual s'aprova el Codi de bon govern de la Generalitat. El Consell haurà de realitzar, si escau, les modificacions normatives necessàries per a adaptar el contingut d'aquests decrets al que estableix aquesta llei.

*Tercera. Entrada en vigor*

L'entrada en vigor d'aquesta llei es produirà d'acord amb les regles següents:

1. El capítol II del títol I, relatiu a la publicitat activa, entrarà en vigor al cap de dotze mesos des que es publique en el *Diari Oficial de la Generalitat Valenciana*.

2. Els articles 39 i 49 entraran en vigor en el moment en què finalitze el període de mandat de les persones integrants del Consell de Transparència, Accés a la Informació Pública i Bon Govern i es nomenen els membres del Consell Valencià de Transparència.

3. La resta de l'articulat entrarà en vigor al cap de vint dies de la publicació en el *Diari Oficial de la Generalitat Valenciana*.

Per tant, ordene que tots els ciutadans i totes les ciutadanes, tribunals, autoritats i poders públics als quals pertoque, observen i facen complir esta llei.

València, 13 d'abril de 2022

El president de la Generalitat

Ximo Puig i Ferrer

--------------------

1   El preàmbul s’afegeix per l’article 232 de la[**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/), de mesures fiscals, de gestió administrativa i financera, i d'organització de la Generalitat (DOGV núm. 9501 de 30.12.2022).

2   La lletra e de l’apartat 1 de l’article 9 es modifica per l’article 232 de la[**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/).

3   L’apartat 5 de l’article 9 es modifica per l’article 232 de la[**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/).

4   L’apartat 6 de l’article 11 es modifica per l’article 232 de la[**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/).

5   L’apartat 4 de l’article 15 es modifica per l’article 8 de la[**Llei 4/2024, de 26 de juliol, de la Generalitat**](https://dogv.gva.es/va/eli/es-vc/l/2024/07/26/4/dof/vci/html), de modificació de la Llei 1/2022, de 13 d’abril, de Transparència i Bon Govern de la Comunitat Valenciana, i de la Llei 8/2016, de 28 d’octubre, d’Incompatibilitats i Conflictes d’Interessos de persones amb càrrecs públics no electes (DOGV núm. 9903 de 29.07.2024).

6   L’apartat 6 de l’article 15 es modifica per l’article 9 de la[**Llei 4/2024, de 26 de juliol, de la Generalitat**](https://dogv.gva.es/va/eli/es-vc/l/2024/07/26/4/dof/vci/html).

7   La lletra h de l’apartat 1 de l’article 16 es modifica per l’article 15 de la[**Llei 4/2024, de 26 de juliol, de la Generalitat**](https://dogv.gva.es/va/eli/es-vc/l/2024/07/26/4/dof/vci/html).

8  La lletra l de l'apartat 1 de l'article 16 es modifica per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10503 de 09.12.2024).

9  La lletra a de l'apartat 2 de l'article 16 es modifica per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

10  L'article 21 es modifica per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

11   L’apartat 1 de l’article 31 es modifica per l’article 232 de la[**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/).

12  L'apartat 7 de l'article 33 s'afig per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

13  L'apartat 1 de l'article 35 es modifica per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

14  L'apartat 5 de l'article 40 es modifica per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

15  L'apartat 5 de l'article 42 se suprimix per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

16  L'article 44 es modifica per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

17  L'article 45 es modifica per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

18   L’article 46 es modifica per l’article 10 de la[**Llei 4/2024, de 26 de juliol, de la Generalitat**](https://dogv.gva.es/va/eli/es-vc/l/2024/07/26/4/dof/vci/html).

19   L’apartat 2 de l’article 49 es modifica per l’article 11 de la[**Llei 4/2024, de 26 de juliol, de la Generalitat**](https://dogv.gva.es/va/eli/es-vc/l/2024/07/26/4/dof/vci/html).

20   L’apartat 3 de l’article 51 s’afig per l’article 12 de la[**Llei 4/2024, de 26 de juliol, de la Generalitat**](https://dogv.gva.es/va/eli/es-vc/l/2024/07/26/4/dof/vci/html).

21   L’article 57 es modifica per l’article 13 de la[**Llei 4/2024, de 26 de juliol, de la Generalitat**](https://dogv.gva.es/va/eli/es-vc/l/2024/07/26/4/dof/vci/html).

22   L’article 58 se suprimix per l’article 14 de la[**Llei 4/2024, de 26 de juliol, de la Generalitat**](https://dogv.gva.es/va/eli/es-vc/l/2024/07/26/4/dof/vci/html).

23  L'article 61 se suprimix per l'article 63 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).

24   La lletra b de l’apartat 2 de l’article 75 es modifica per l’article 232 de la[**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/).

25   L’article 76 es modifica per l’article 232 de la[**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/).


Còpia Permalink ELI